Nokwaredi—Ɛyɛ Suban Pa a Ɛsom Bo Sen Dɛnkyɛmmo | Adesua\nKENKAN WƆ Acholi Albanian Amharic Angolan Sign Language Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese (Sichuanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Chuvash Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Kabiye Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mongolian Moore Myanmar Ndebele (Zimbabwe) Nepali Nigerian Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin South African Sign Language Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Vietnamese Waray-Waray Welsh Wolaita Yoruba Zande Zapotec (Isthmus)\nDɛnkyɛmmo som bo paa. Efi tete besi nnɛ nyinaa, nnipa sɔ no soro. Ebi wɔ hɔ a, gye sɛ wote dɔla ɔpepem pii ansa na woatumi atɔ. Nanso, wohwɛ a, biribi wɔ hɔ a ɛsom bo ma Onyankopɔn sen dɛnkyɛmmo ne nea ɛkeka ho?\nƆbea bi ne ne kunu te Armenia. Wɔn nyinaa yɛ adawurubɔfo a wɔmmɔɔ asu. Ɔbea no din de Haykanush. Da koro, ohuu paspɔt bi wɔ wɔn mfikyiri. Ɔhwɛɛ mu no, ohuu sika pii ne kaad a wɔde yi sika. Enti ɔbɔɔ ne kunu amanneɛ.\nWɔhwɛɛ paspɔt no mu no, wohuu ne wura. Yɛreka yi, na Haykanush ne ne kunu sikasɛm nkɔ yiye koraa; ná wɔde ka mpo. Nanso, wɔde sika no kɔmaa ne wura. Bere a wɔde kɔe no, sika no wura ne n’abusua ho dwiriw wɔn paa. Haykanush ne ne kunu kyerɛɛ mu sɛ, Bible a wɔresua nti na wɔde sika no brɛɛ no. Wɔka kaa ho sɛ, ɛyɛ wɔn asɛyɛde sɛ wodi nokware daa. Wei maa Haykanush ne ne kunu nyaa kwan kaa Yehowa Adansefo ho asɛm kyerɛɛ owura no ne n’abusua, na wɔmaa wɔn nhoma mpo.\nNá abusua no pɛ sɛ wɔkyɛ Haykanush sika de da no ase, nanso wannye. Ade kyee no, owura no yere kɔɔ Haykanush ne ne kunu nkyɛn kɔdaa wɔn ase. Ɔkyɛɛ Haykanush kawa a wɔde dɛnkyɛmmo ayɛ.\nSɛnea Haykanush ne ne kunu nokwaredi no yɛɛ abusua no nwonwa no, saa ara na nnipa pii nso te a, ɛbɛyɛ wɔn nwonwa. Yehowa nso ɛ? Wohwɛ a, ɛyɛɛ no nwonwa? Haykanush ne ne kunu nokwaredi no, ohuu no sɛn? Nokware a wodii no, na mfaso wɔ so?\nSUBAN A ƐKYƐN AHONYADE\nNsɛm a yɛabisa no, ɛho mmuae nyɛ den. Adɛn ntia? Efisɛ Onyankopɔn asomfo nim sɛ, sɛ wosuasua Yehowa suban na wɔda no adi a, ɛno som bo ma no kyɛn dɛnkyɛmmo, sika kɔkɔɔ, anaa ahonyade biara. Nneɛma a ɛsom bo ma Yehowa no, ɛnsom bo mma nnipa dodow no ara. (Yes. 55:8, 9) Nanso Yehowa asomfo nim sɛ, sɛ wosuasua Yehowa suban wɔ biribiara mu a, mfaso wɔ so sen ademude biara.\nNea ɛma yehu wei ne asɛm bi a Bible ka fa nhumu ne nyansa ho. Mmebusɛm 3:13-15 ka sɛ: “Anigye ne onipa a ohu nyansa, ne onipa a onya nhumu, efisɛ ɛyɛ ahonyade sen dwetɛ, na n’aba sen sika. Ɛsom bo sen mmota, na afɛfɛde foforo biara a wowɔ ne no nsɛ.” Wei kyerɛ pefee sɛ Yehowa ani so no, su ahorow yi som bo sen ahonyade biara.\nNokwaredi nso ɛ?\nYehowa ankasa yɛ ɔnokwafo. Bible ka sɛ, “ontumi nni atoro.” (Tito 1:2) Asomafo no bere so no, Yehowa maa ɔsomafo Paulo kyerɛw kɔmaa Hebri Kristofo no sɛ: “Monkɔ so mmɔ mpae mma yɛn, na yegye di sɛ yɛwɔ ahonim pa, efisɛ yɛpɛ sɛ yɛde nokwaredi bɔ yɛn bra wɔ biribiara mu.”—Heb. 13:18.\nYesu Kristo nso, na odi nokware paa. Wobɛkae a, bere bi Ɔsɔfo Panyin Kaiafa teɛɛm guu no so sɛ: “Mise wo sɛ ka nokware wɔ Onyankopɔn teasefo no anim; sɛ wone Kristo, Onyankopɔn Ba no a, ka kyerɛ yɛn!” Sɛ Yesu ka nokware a, na ebetumi ama Sanhedrin no abɔ no sobo sɛ ɔka abususɛm anaa ɛbɛma wɔakum no mpo. Nanso Yesu kaa nokware. Ɔkaa no pen sɛ ɔno ne Mesia no.—Mat. 26:63-67.\nYɛn nso ɛ? Sɛ ɛkɔba sɛ yedi atoro kakra na ɛbɛma yɛanya yɛn ho a, yebenya akokoduru aka nokware?\nADƐN NTI NA ƐYƐ DEN SƐ YEBEDI NOKWARE?\nNna a edi akyiri yi mu no, nnipa pii abɛyɛ ‘ahopɛ ne sikanibere.’ Enti ɛma ɛyɛ den paa sɛ obi bedi nokware. (2 Tim. 3:2) Sikasɛm ho yɛ den, na adwuma nso ho ayɛ nã. Enti ama nokwaredi ho ayɛ den. Nnipa pii adwene yɛ wɔn sɛ, sɛ wɔbɔ korɔn, wobu nkurɔfo fa so, anaa wɔfa ɔkwammɔne bi so nya wɔn ho a, ɛnyɛ bɔne. Saa adwene yi agye ntini paa. Enti sɛ wode sika ne nokwaredi to hɔ a, nnipa dodow no ara beyi sika. Kristofo binom mpo anya saa adwene yi bi ama wɔabɛyɛ “adifudepɛfo apoobɔfo.” Enti ɔsom hokwan a wɔwɔ wɔ asafo no mu afi wɔn nsa.—1 Tim. 3:8; Tito 1:7.\nNanso, Kristofo dodow no ara suasua Yesu. Wonim sɛ, sɛ wosuasua Onyankopɔn suban no a, wobenya so mfaso asen ahonyade anaa hokwan biara. Enti Kristofo mmofra a wɔkɔ sukuu nwia sɔhwɛ mu. (Mmeb. 20:23) Ɛnyɛ obiara na odi nokware a, obenya akyɛde te sɛ Haykanush. Nanso, sɛ yedi nokware a, ɛma Onyankopɔn ani gye, na ɛma yenya ahonim pa. Ɛno na ɛsom bo paa.\nAsɛm bi a ɛtoo Gagik ma yehu saa. Gagik ka sɛ: “Ansa na merebɛyɛ Kristoni no, na meyɛ adwuma wɔ adwumakuw kɛse bi mu. Ná adwumawura no yɛ kata-so-mua-mua-so sɛnea ɛbɛyɛ a ɔrentua tow kɛse. Me na na meda adwuma no ano. Enti na adwumawura no ma mehyɛ nnipa a wogye tow no afono mu sɛnea ɛbɛyɛ a wɔbɛka wɔn ano atom. Ná obiara nim sɛ me ne nokware abɔ nsianho. Akatua a migye no, na ɛyɛ paa, nanso bere a mibehuu nokware no, migyaee adwuma no kobuee me ara m’adwuma. Ahyɛase pɛɛ na mede adwuma no hyɛɛ mmara ase. Me tow nso, mitua no pɛpɛɛpɛ.”—2 Kor. 8:21.\nGagik toaa so sɛ: “Ná sika a minya no nnu kan de no ho hwee. Enti sɛnea mɛhwɛ m’abusua mpo, na ayɛ asɛm. Nanso, seesei m’ani gye paa. Mewɔ ahonim pa wɔ Yehowa anim. Mewɔ mmarimaa mmienu, na mayɛ nhwɛso pa ama wɔn. Manya ɔsom hokwan wɔ asafo no mu nso. Seesei, wɔn a wogye tow ne wɔn a me ne wɔn yɛ adwuma nyinaa nim me sɛ ɔbarima a odi nokware.”\nYehowa suban a ɛkyɛn so te sɛ nokwaredi no, sɛ obi suasua na ɔda no adi a, ɛma Yehowa nkyerɛkyerɛ ho ba nyam. Obi a ɔte saa no, Yehowa dɔ no. (Tito 2:10) Yehowa de ne honhom kaa Ɔhene Dawid maa ɔkyerɛw asɛm bi a ɛma akomatɔyam paa. Asɛm no ni: “Mayɛ abofra, na afei mabɔ akwakoraa, nanso minhuu onipa trenee a wɔagyaw no, anaasɛ n’asefo srɛ aduan.”—Dw. 37:25.\nNea ɛtoo ɔnokwafo Rut no ma yehu sɛ, asɛm a Dawid kyerɛwee yi yɛ nokware. Bere a Rut asew Naomi bɔɔ aberewa mpo, ɔkɔɔ so ara bataa ne ho. Ɔne Naomi tu kɔɔ Israel, na ɔsom nokware Nyankopɔn no wɔ hɔ. (Rut 1:16, 17) Bere a Rut koduu Israel no, ɔkɔɔ so dii nokware, na ɔyɛɛ adwumaden. Nkurɔfo retwa wɔn nnɔbae nyinaa, na odi akyi resesaw ase sɛnea Mose Mmara no kyerɛe no. Enti Yehowa nso amma Rut ne Naomi ammua anna da. Saa ara na akyiri yi ɔyɛ maa Dawid. (Rut 2:2-18) Ɛnyɛ aduan nko ara na Yehowa de maa Rut. Ɔsan ma ɔbɛyɛɛ Ɔhene Dawid nanabea. Enti, Mesia a wɔhyɛɛ ne ho bɔ no, ɔbɛyɛɛ Rut aseni prɛko pɛ!—Rut 4:13-17; Mat. 1:5, 16.\nYehowa asomfo bi wɔ hɔ a, sɛ́ ɛbɛyɛ na wɔn nsa akɔ wɔn ano mpo yɛ asɛm. Nanso, wɔmfa kwatikwan so mpɛ wɔn ano aduan. Mmom, wɔde nsi yɛ adwumaden de hwɛ wɔn ho. Saa a wɔyɛ no kyerɛ sɛ, Onyankopɔn suban a ɛkyɛn so te sɛ nokwaredi no, ɛho hia wɔn sen aduan ne ahonyade biara.—Mmeb. 12:24; Efe. 4:28.\nSɛnea Rut nyaa gyidi sɛ Yehowa bɛboa no no, saa ara na Kristofo a wɔwɔ wiase baabiara nso yɛ. Onii a ɔma wɔkyerɛw wɔ n’Asɛm mu sɛ, “Merennyaw wo na merempa wo nso da” no, wɔde wɔn werɛ nyinaa ahyɛ ne mu. (Heb. 13:5) Wɔn a nneɛma nkɔ yiye mma wɔn nanso wodi nokware daa no, Yehowa boa wɔn paa. Wayɛ bi da, na ɔbɛsan ayɛ bio. Ɛbɔ a wahyɛ sɛ ɔbɛma saafo no nea wohia no, odi so bere nyinaa.—Mat. 6:33.\nNnipa ntoto dɛnkyɛmmo ne sika kɔkɔɔ ase koraa. Nanso, momma yennya awerɛhyem sɛ yɛn soro Agya no ani so de, sɛ yedi nokware, na yesuasua ne suban a aka no a, ɛsom bo ma no kyɛn biribiara!\nSɛ yedi nokware a, ɛma yenya ahonim pa, na yetumi de ahotoso di adanse\nShare Share Suban Pa a Ɛsom Bo Sen Dɛnkyɛmmo\nShare Share ƆWƐN-ABAN—NEA ADESUA NSƐM WOM June 2016


Apocalipsis 5 MTDS - Adiyisɛm 5 AKCB\n1Mihuu sɛ nea ɔte ahengua so no kura nhoma bi wɔ ne nsa nifa mu. Na wɔakyerɛw akyi ne anim nyinaa a wɔde nsɔwano ason asosɔw ano. 2Mihuu ɔbɔfo hoɔdenfo bi a ɔde nne kɛse kae se, “Hena na ɔfata sɛ ɔtew nsɔwano no na obue nhoma no mu?” 3Nanso wɔannya obiara a ɔwɔ ɔsoro anaa asase so anaa asase ase a otumi buee nhoma no mu hwɛɛ mu. 4Misui yiye, efisɛ wɔannya obiara a ɔfata sɛ obue nhoma no mu na ɔhwɛ mu. 5Afei ɔpanyin baako ka kyerɛɛ me se, “Nsu. Hwɛ! Gyata a ofi Yuda abusuakuw mu a ɔyɛ Dawid aseni adi nkonim, na obetumi atetew nsɔwano ason no na wabue nhoma no mu.”\n6Afei mihuu Oguamma bi sɛ ogyina ahengua no mfimfini a ateasefo baanan no ne mpanyimfo no atwa ne ho ahyia. Wɔhwɛ a na Oguamma no sɛ nea wɔakum no. Na ɔwɔ mmɛn ason ne aniwa ason a egyina hɔ ma Onyankopɔn ahonhom ason no a wɔasoma wɔn aba wiase no. 7Oguamma no kogyee nhoma no fii nea ɔte ahengua so no nsa nifa mu. 8Ɔyɛɛ saa no, ateasefo baanan no ne mpanyimfo aduonu anan no butubutuw Oguamma no anim. Na wɔn mu biara kura sanku ne sika ayowa a aduhuam ayɛ no ma a ɛyɛ ahotefo mpae. 9Wɔtoo dwom foforo se,\n“Wofata sɛ wofa nhoma no\nna wotew ne nsɔwano no.\nEfisɛ wokum wo,\nna ɛnam wo wu so ma wɔtɔɔ nnipa fii aman ne\nmmusuakuw ne nkurɔfo ne kasa nyinaa mu maa Onyankopɔn.\n10Wɔayɛ wɔn asɔfo ahemman sɛ wɔnsom yɛn Nyankopɔn\nna wobedi asase so hene.”\n11Bio mehwɛe, na metee abɔfo mpempem nka. Na wɔatwa ahengua no ne ateasefo baanan no ne mpanyimfo no ho ahyia 12reto dwom dennen se,\n“Oguamma a wokum no no fata sɛ\nogye tumi, ahonya, nyansa ne ahoɔden\nne nidi ne anuonyam ne nkamfo!”\n13Na metee sɛ abɔde a wɔwɔ ɔsoro, asase so, asase ase ne abɔde biara a ɛwɔ po mu ne abɔde biara a ɛwɔ wiase nyinaa reto dwom se,\n“Nhyira ne nidi ne anuonyam ne tumi,\nnka nea ɔte ahengua no so ne Oguamma no,\n14Abɔde anan no gyee so se, “Amen!” Na mpanyimfo no butubutuw hɔ somee.\nAKCB : Adiyisɛm 5


Hiob 28 | Intanɛt So Bible| Wiase Foforɔ Nkyerɛaseɛ\n28 “Dwetɛ wɔ hɔ yi, ɛwɔ baabi a wotu no,Na sika nso wɔ baabi a wɔnan yiyi mu;+ 2 Wonya dade fi dɔte mu,+Na wohwie kɔbere fi abo mu. 3 Onipa ma esum yera;Na ɔhwehwɛ baabiara+ pɛ ɔbo,Nea ɛhɔ yɛ kusuu, ne esum kabii mu. 4 Otu fagude amoa wɔ baabi a obiara nte,+Baabi a onipa werɛ afi, nea ɛmmɛn anammɔn biara;Nnipa bi sian kɔ mu, na wɔkɔsensɛn hɔ. 5 Asase wɔ hɔ yi, emu na aduan fi ba;+Nanso onipa dan ani butuw sɛnea ogya yɛ. 6 N’abo mu na hoabo+ wɔ,Na sikafuturu nso wɔ mu. 7 Ɔkɔre+ biara nnim saa kwan no,Na asansa+ aniwa nso nhui. 8 Wuram mmoa akɛse nan nsii so;Gyata nnantenantew so. 9 Onipa teɛ ne nsa so twɛrebo mu;Otutu mmepɔw ase; 10 Otwitwa nsuka wɔ abotan mu,+Na n’aniwa hu aboɔden nneɛma nyinaa. 11 Osisiw baabi a nsubɔnten fi ba,+Na oyi nea ahintaw ba hann mu. 12 Nanso nyansa de, ɛhe na ɛwɔ?+Na ntease nso, ɛhe na ne tenabea wɔ? 13 Onipa desani nhuu ne bo,+Na wonhu wɔ ateasefo asase so. 14 Subun ka sɛ,‘Enni me nkyɛn!’Ɛpo nso ka sɛ, ‘Enni me hɔ!’+ 15 Wɔrentumi mfa sika amapa nsesã,+Na wɔrentumi nkari dwetɛ ntua ka. 16 Wɔrentumi mfa Ofir sika+ ntua ka,Na sohambo a ɛho yɛ nã ne hoabo nso, wɔrentumi mfa ntua ka. 17 Wɔrentumi mfa sika ne ahwehwɛ ntoto ho,Na wɔrentumi mfa sika amapa anwenne biara nsesã. 18 Mmota+ ne hyerɛmmo mpo ne no nsɛ,Nanso nyansa kotoku mã bo yɛ den sen ahene kotoku mã.+ 19 Wɔrentumi mfa Kus akraatebo+ ntoto ho;Na sika amapa nso wɔrentumi mfa ntua ka. 20 Nanso nyansa—ɛhe na efi,+Na ntease nso, ɛhe na ne tenabea wɔ? 21 Wɔde ahintaw ɔteasefo biara aniwa,+Na wɔde asie nnomaa a wotu fa wim. 22 Ɔsɛe amoa ne owu ka sɛ,‘Yɛn aso na ate ho asɛm.’ 23 Onyankopɔn na ɔte n’akwan ase,+Na ɔno na onim ne tenabea, 24 Ɔno na ohu asase ano nohoa;+Ohu ɔsoro ase baabiara, 25 Na ɔma mframa ahoɔden;+Nsu nso, ɔde ade susuw;+ 26 Bere a ɔhyɛɛ mmara maa osu,+Na otwaa kwan maa osuframa ne aprannaa no, 27 Ɛhɔ na ɔde n’aniwa huu nyansa, na ofii ase kaa ho asɛm;Osiesiei, na ɔhwehwɛɛ mu nso. 28 Na ɔka kyerɛɛ onipa sɛ,‘Hwɛ! Yehowa suro—ɛno ne nyansa,+Na bɔne ho fi ne ntease.’”+


Sɛnea Abɔfo Betumi Aboa Wo\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mauritian Creole Maya Mbunda Mizo Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Tswana Turkish Twi Tzotzil Ukrainian Umbundu Urhobo Venda Vietnamese Wallisian Waray-Waray Wayuunaiki Xhosa Yoruba Zande Zulu\nAbɔfo anokwafo ani gye nea nnipa yɛ ho paa, na wɔboa ma Yehowa apɛde yɛ hɔ. Bere a Onyankopɔn bɔɔ asase no, abɔfo “boom too ahurusi dwom, na Onyankopɔn mma nyinaa bɔɔ ose.” (Hiob 38:4, 7) Nkɔmhyɛ a ɛma yehu nea daakye ebesisi wɔ asase so no, efi teteete nyinaa abɔfo pɛ “sɛ wɔpɛɛpɛe” mu.—1 Petro 1:11, 12.\nBible ma yehu sɛ, ɛtɔ mmere bi a abɔfo bɔ Onyankopɔn nkurɔfo ho ban sɛnea ɛbɛyɛ a Onyankopɔn apɛde bɛyɛ hɔ. (Dwom 34:7) Nhwɛso ahorow bi ni:\nBere a Yehowa sɛe Sodom ne Gomora no, abɔfo boaa Lot ne n’abusua ma woguanee.—Genesis 19:1, 15-26.\nTete Babilon nso, bere a wɔtow Hebrifo mmerante mmiɛnsa guu fononoo a ogya wom mu no, Onyankopɔn ‘somaa ne bɔfo ma okoyii ne nkoa’ no.—Daniel 3:19-28.\nWɔde ɔtreneeni Daniel too gyata amoa mu. Ade kyee no ɔkyerɛkyerɛɛ mu sɛ, Onyankopɔn “asoma ne bɔfo ma wabemuamua agyata no ano,” enti hwee anyɛ no.—Daniel 6:16, 22.\nEfi teteete na abɔfo aboa nnipa anokwafo\nABƆFO BOAA KRISTOFO ASAFO A NA EDI KAN NO\nƐtɔ mmere bi a, na Onyankopɔn abɔfo de wɔn ho gye Kristofo asafo a wodi kan no nsɛm mu, sɛnea ɛbɛyɛ a Yehowa apɛde bɛyɛ hɔ. Yɛnhwɛ nhwɛso ahorow bi:\nƆbɔfo bi buee afiase apon, na ɔka kyerɛɛ asomafo a wɔda afiase hɔ no sɛ wɔnkɔ asɔrefie hɔ nkɔka asɛmpa no.—Asomafo Nnwuma 5:17-21.\nƆbɔfo bi maa ɔsɛmpakafo Filipo ahyɛde sɛ ɔnkɔ sare kwan a efi Yerusalem kɔ Gasa no so, na ɔnkɔka asɛmpa no nkyerɛ Etiopiani bi a na wɔakɔsom wɔ Yerusalem reba.—Asomafo Nnwuma 8:26-33.\nOnyankopɔn bere a wahyɛ sɛ wɔn a wɔnyɛ Yudafo betumi abɛyɛ Kristofo no soe. Enti ɔbɔfo bi yii ne ho adi wɔ anisoadehu mu kyerɛɛ Romafo sraani panyin Kornelio, na ɔka kyerɛɛ no sɛ ɔnto nsa mfrɛ ɔsomafo Petro mmra ne fie.—Asomafo Nnwuma 10:3-5.\nBere a wɔde ɔsomafo Petro too afiase no, ɔbɔfo bi yii ne ho adi kyerɛɛ no na oyii no fii afiase.—Asomafo Nnwuma 12:1-11.\nAdanse biara nni hɔ sɛ ɛnnɛ Onyankopɔn nam abɔfo so boa nkurɔfo wɔ anwonwakwan so sɛnea na ɛte wɔ Bible mmere mu no. Nanso Yesu kaa yɛn bere yi ho asɛm sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.” (Mateo 24:14) Wunim sɛ abɔfo reboa Kristo asuafo no wɔ asɛmpaka adwuma no mu anaa?\nAbɔfo boa ma yɛka asɛmpa no wɔ asase so nyinaa\nBible mu nhoma a ɛne Adiyisɛm no ma yehu sɛ abɔfo bɛboa nnipa a wɔwɔ asase so nyinaa ma wɔasua Yehowa Nyankopɔn ne nea enti a ɔbɔɔ asase ne nnipa no ho ade. Ɔsomafo Yohane kyerɛwee sɛ: “Mihuu ɔbɔfo foforo a ɔnam wim a okura daa asɛmpa sɛ anigyesɛm a ɔrekɔka akyerɛ wɔn a wɔte asase so, aman ne mmusuakuw ne kasa ne nkurɔfo nyinaa, na ɔteɛɛm sɛ: ‘Munsuro Onyankopɔn na monhyɛ no anuonyam, efisɛ n’atemmu dɔn adu, enti monsom Nea ɔyɛɛ ɔsoro ne asase ne ɛpo ne nsuti no.’” (Adiyisɛm 14:6, 7) Ɛnnɛ, yɛwɔ osuahu pii a ɛkyerɛ sɛ abɔfo reboa Ahenni ho asɛmpaka adwuma a wɔyɛ wɔ wiase nyinaa no. Anokwa, sɛ ɔdebɔneyɛfo baako mpo sakra na ɔsan ba Yehowa nkyɛn a, “anigye ba Onyankopɔn abɔfo mu.”—Luka 15:10.\nSɛ asɛmpaka adwuma no ba awiei a, dɛn na ebesi? Abɔfo “asafodɔm a wɔwɔ ɔsoro no” bɛboa Yesu Kristo a ɔyɛ ahene mu Hene no ma wɔako wɔ Harmagedon, “ade nyinaa so Tumfoɔ Nyankopɔn da kɛse no mu ko no.” (Adiyisɛm 16:14-16; 19:14-16) Sɛ Awurade Yesu bu atɛn na ‘ɔde aweredi ba wɔn a wontie yɛn Awurade Yesu ho asɛmpa no so’ a, abɔfo a wɔwɔ tumi bɛka ne ho ama wɔasɛe nnebɔneyɛfo.—2 Tesalonikafo 1:7, 8.\nEnti nya awerɛhyem sɛ abɔfo no dwen wo ho paa. Wɔn a wɔpɛ sɛ wɔsom Onyankopɔn no, abɔfo no pɛ sɛ esi wɔn yiye. Afei nso, Yehowa nam abɔfo so abɔ ne nkurɔfo ho ban ahyɛ wɔn den.—Hebrifo 1:14.\nƐnde, yɛn mu biara wɔ gyinae titiriw bi a ɛsɛ sɛ osi. Asɛmpa a wɔreka wɔ wiase nyinaa no, yebetie na yɛadi so anaa? Yehowa Adansefo a wɔwɔ baabi a wote no ani begye sɛ wɔbɛboa wo ama woanya Onyankopɔn abɔfo ahoɔdenfo no so mfaso.\nHwɛ sɛ wubehu sɛ Onyankopɔn tie mpaebɔ nyinaa, anaa sɛnea ɛsɛ sɛ yɛbɔ mpae, ne ade foforo a yebetumi ayɛ ma yɛabɛn Onyankopɔn.\nƐdɛn na Bible ma yehu fa Yehowa, Yesu, ne abɔfo anokwafo no hɔ?\nƐho Hia sɛ Wode Wo Ho Hyɛ Ɔsom Pɔtee Bi Mu Anaa?\nText Baabi a wubetumi atwe nneɛma akenkan ƆWƐN-ABAN No. 5 2017 | Abɔfo—Wɔwɔ Hɔ Ampa? Nea Enti a Ɛfa Yɛn Ho\nAudio Baabi a wubetumi atwe nneɛma abɔ atie ƆWƐN-ABAN No. 5 2017 | Abɔfo—Wɔwɔ Hɔ Ampa? Nea Enti a Ɛfa Yɛn Ho


Kolosefo 4 | Intanɛt So Bible| Wiase Foforɔ Nkyerɛaseɛ\nƆde Kɔmaa Kolosefo 4:1-18\nAfotu a ɛkɔ ma awuranom (1)\n“Mommɔ mpae daa” (2-4)\nMomfa nyansa mmɔ bra wɔ wɔn a wonnye nni mu (5, 6)\nNsɛm a etwa to (7-18)\n4 Mo awuranom, mo ne mo nkoa nni no yiye, kyerɛ sɛ, ɔkwan a ɛteɛ na ɛfata so; munhu sɛ mo nso mowɔ Owura bi wɔ soro.+ 2 Mommɔ mpae daa,+ munkura mu denneennen mfa nwɛn, na monna ase.+ 3 Afei nso, mommɔ mpae mma yɛn+ na Onyankopɔn mmue ɔpon mma yɛn, na yɛatumi aka Kristo ho ahintasɛm kronkron no; ɛno ho na wɔagu me nkɔnsɔnkɔnsɔn wɔ afiase yi.+ 4 Mommɔ mpae mma me nso, na matumi aka no yiye sɛnea ɛsɛ sɛ meka no. 5 Wɔn a wɔnka mo ho no, monkɔ so mfa nyansa mmɔ mo bra wɔ wɔn mu, na momfa mo bere nyɛ nneɛma a ɛho hia.*+ 6 Momma mo anom kasa nyɛ dɛ bere nyinaa na nkyene mmra mu,+ na moahu sɛnea mubebua obiara.+ 7 Me nua Tikiko+ a medɔ no no yɛ ɔsomfo nokwafo ne me yɔnko akoa wɔ Awurade mu; ɔbɛba abɛka me ho nsɛm nyinaa akyerɛ mo. 8 Meresoma no aba mo nkyɛn sɛnea ɛbɛyɛ a mobɛte yɛn ho asɛm na wakyekye mo werɛ. 9 Ɔne me nua Onesimo+ a medɔ no no na ɛreba; ɔyɛ ɔnokwafo a ofi mo mu. Wɔbɛma moate ha nsɛm nyinaa. 10 Aristarko+ a me ne no da afiase no kyia mo, na Barnaba busuani Marko+ nso kyia mo (ɔno na munyaa nkra sɛ, sɛ ɔba mo nkyɛn a, munnye no+ no); 11 ɔne Yesu a wɔfrɛ no Yusto no; wɔn nyinaa yɛ Yudafo.* Eyinom nkutoo na wɔne me bom yɛ Onyankopɔn Ahenni no ho adwuma, na wɔakyekye me werɛ paa.* 12 Kristo Yesu akoa Epafra+ a ofi mo mu no kyia mo; daa ɔyere ne ho bɔ mpae ma mo, sɛnea ɛbɛyɛ a mobɛkɔ so agyina pintinn, na moanya ahotoso kɛse wɔ Onyankopɔn apɛde nyinaa mu. 13 Midi ne ho adanse sɛ ɔyɛ adwumaden pii de boa mo ne wɔn a wɔwɔ Laodikea ne wɔn a wɔwɔ Hierapoli no. 14 Yɛn dɔfo duruyɛfo Luka+ ne Dema+ kyia mo. 15 Munkyia anuanom a wɔwɔ Laodikea no mma me, na munkyia onuawa Nimfa ne asafo a ɛwɔ ne fi+ no nso. 16 Sɛ mokenkan krataa yi wɔ mo hɔ wie a, monyɛ nhyehyɛe mma wɔnkenkan+ wɔ Laodikea asafo no nso mu, na mo nso monkenkan Laodikea de no. 17 Afei nso, monka nkyerɛ Arkipo+ sɛ: “Ɔsom adwuma a wugyee no Awurade mu no, ma w’ani nkũ ho na yɛ no yiye.” 18 Me Paul, me nkyia a mede m’ankasa me nsa akyerɛw ni.+ Monkɔ so nkae sɛ wɔde nkɔnsɔnkɔnsɔn agu me.+ Adom nka mo.\n^ Nt., “montɔ bere a mubenya biara.”\n^ Nt., “wofi wɔn a wɔatwa wɔn dua mu.”\n^ Anaa “wɔabɛyɛ aboafo a wɔhyɛ me den.”


Ɛster 7 AKCB - Matteus 7 LB\n1Enti ɔhene no ne Haman kɔɔ Ɔhemmea Ɛster aponto no ase. 2Wɔrenonom nsa saa da no, ɔhene no ka kyerɛɛ no bio se, “Ɔhemmea Ɛster, kyerɛ me nea wopɛ. Wʼabisade ne dɛn? Sɛ ɛyɛ ahemman yi mu fa koraa a, mede bɛma wo!”\n3Ɔhemmea Ɛster buae se, “Sɛ Ɔhempɔn ani gye me ho, na ɔpɛ sɛ ɔyɛ mʼabisade ma me a, mʼadesrɛ ara ne sɛ, obegyaa me nkwa ne me manfo nkwa mu ama yɛn. 4Efisɛ wɔatɔn me ne me manfo ama nnipa a wobekunkum yɛn, atɔre yɛn ase. Sɛ wɔtɔn yɛn sɛ nkoa kɛkɛ mpo a, anka mɛtena dinn, efisɛ ɛno de, ɛyɛ asɛm ketewa bi a ɛho nhia sɛ wɔde kɔdan ɔhene.”\n5Ɔhene Ahasweros bisae se, “Hena na ɔbɛyɛ saa? Na hena na obetumi de ne nsa aka wo?”\n6Ɛster buae se, “Saa omumɔyɛfo ne ɔtamfo yi ne onimguasefo Haman.”\nEhu maa Haman ho popoo wɔ ɔhene ne ɔhemmea no anim. 7Ɔhene no de abufuw huruw gyinaa ne nan so, na ɔkɔɔ ahemfi hɔ turo mu. Na Haman kaa hɔ, guan toaa Ɔhemmea Ɛster sɛ ɔnsrɛ ne nkwa mma no, efisɛ na onim sɛ nʼawie adu.\n8Ɔtew hwee Ɔhemmea Ɛster mpa a ɔrehome wɔ so no so. Ɛhɔ ara na ɔhene no nso fii ahemfi no turo mu hɔ bae.\nƆhene no bobɔɔ mu se, “Hwɛ ɔrebɛboro ɔhemmea yi bere a ɔwɔ me nkyɛn wɔ fie ha nso?”\nƆhene no kasa wiee ara pɛ, nʼasomfo no kataa Haman anim a ɛkyerɛ sɛ, nʼawie adu.7.8 Sɛ wɔkata obi ti so a na ɛkyerɛ sɛ wɔabu no kumfɔ. 9Na Harbona a ɔyɛ ɔhene no piamfo no mu baako kae se, “Haman asi dua a ne sorokɔ yɛ anammɔn aduɔson anum wɔ ɔno ara nʼadiwo. Na nʼadwene ne sɛ, ɔbɛsɛn Mordekai a ogyee ɔhene nkwa no wɔ so.”\nAfei, ɔhene no kae se, “Monsɛn Haman wɔ so.” 10Enti wɔsɛn Haman wɔ dua no a osi maa Mordekai no so, maa ɔhene no bo dwoe.\nAKCB : Ɛster 7


Nnwom 73 NA-TWI - Psalm 73 NIV\nNKYƐM A ƐTO SO ABIƐSA\n1Onyankopɔn ye ma Israel ne wɔn a wɔn koma mu tew ampa ara. 2 Nanso anka mereyɛ apa abaw; me gyidi sae koraa, 3 efisɛ, sɛ mihu sɛ nneɛma rekɔ yiye ma ahantanfo ne amumɔyɛfo a, na m’ani abere. 4 Wonhu honam mu yaw; wosi pi si ta. 5 Wonhu amane sɛnea afoforo hu no. Ɔhaw nto wɔn sɛnea ɛto afoforo no. 6 Enti wɔhyɛ ahantan sɛ konmude, ne basabasa sɛ atade. 7 Wɔn koma hwie bɔne gu, na amumɔyɛ adwene ahyɛ wɔn adwene ma. 8 Wɔserew afoforo na wɔka wɔn ho nsɛm a enye. Wɔyɛ ahantan na wodwen ɔkwan a wɔbɛfa so ahyɛ wɔn so. 9 Wɔka bɔne fa Onyankopɔn a ɔte soro ho, na wɔahyɛ nnipa a wɔwɔ asase so ahantan so.\n10 Ɛyɛ saa ma Onyankopɔn nkurɔfo dan kɔ wɔn afa, na wɔde ahopere gye wɔn nsɛm a wɔka biara di. 11 Wɔka se, “Onyankopɔn renhu. Ɔsorosoroni no renhwehwɛ mu da.” 12 Saa na amumɔyɛfo te. Wɔwɔ pii, na wonya pii ka ho. 13 Tew a matew me ho kronn a menyɛɛ bɔne biara no ho nni mfaso anaa? 14 O Onyankopɔn, woama mahu amane fi anɔpa kosi anwummere. Anɔpa biara wotwe m’aso. 15 Sɛ meka saa asɛm no bi a, anka merenyɛ sɛ wo nnipa no mu baako. 16 Midwen saa ɔhaw yi ho, nanso na ɛboro me so 17 kosii sɛ mekɔɔ wofi hɔ. Ɛhɔ na metee nea ɛbɛba amumɔyɛfo no so.\n18 Wode wɔn begu baabi a ɛhɔ yɛ toro, na woama wɔahwe ase akɔ ɔsɛe mu! 19 Wɔsɛe wɔn prɛkopɛ na wɔn awiei ayɛ pasaa. 20 Wɔte sɛ ɔdae a etwam anɔpa; sɛ wosɔre a, O Awurade, wɔyera.\n21 Bere a na m’adwene yɛ bɔne na me nkatede yɛ opira no, 22 na magyimi sɛ aboa; mante wo ase. 23 Nanso, na mete bɛn wo pɛɛ na wode wo nsa soo me mu. 24 Wonam w’akwankyerɛ so kyerɛɛ me kwan na ewiee akyiri no, woagye me anuonyam so. 25 Ɛdɛn na mewɔ wɔ soro ka wo ho? Manya wo yi, dɛn bio na mehwehwɛ wɔ asase so? 26 M’adwene ne me nipadua begugow nanso, Onyankopɔn ne m’ahoɔden. Ɔno na ne ho hia me daa.\n27 Wɔn a wogyae wo no bɛyera. Wobɛsɛe wɔn a wonni no nokware.\n28 Nanso me de, minim sɛ wobɛn Onyankopɔn na wopɛ ogye wɔ Otumfoɔ Awurade no nkyɛn na wopae mu ka nea wayɛ nyinaa a, ɛyɛ anwonwasɛm.\nNA-TWI : Nnwom 73


2 Beresosɛm 30 | Intanɛt So Bible| Wiase Foforɔ Nkyerɛaseɛ\n2 Beresosɛm 30:1-27\n30 Ɛnna Hesekia soma kɔɔ Israel+ ne Yuda nyinaa, na ɔkyerɛw nkrataa nso kɔmaa Efraim+ ne Manase+ sɛ wɔmmra Yehowa fie+ wɔ Yerusalem mmedi twam+ mma Yehowa, Israel Nyankopɔn. 2 Nanso ɔhene ne ne mpanyimfo+ ne Yerusalem bagua+ no nyinaa bɔɔ wɔn tirim sɛ wobedi twam no ɔsram a ɛto so abien+ no mu, 3 efisɛ wɔantumi anni no bere no mu;+ ná asɔfo+ a wɔadwira wɔn ho no nnɔɔso, afei nso na ɔman no mmoaboaa wɔn ano wɔ Yerusalem. 4 Asɛm no sɔɔ ɔhene ne bagua no nyinaa ani.+ 5 Enti wɔkae sɛ wɔnka+ wɔ Israel nyinaa, efi Beer-Seba+ kosi Dan,+ sɛ wɔmmra mmedi twam no mma Yehowa, Israel Nyankopɔn, wɔ Yerusalem. Ná nnipadɔm saa mmɔɔ mu nnii+ no sɛnea wɔakyerɛw no.+ 6 Na ammirikatufo+ no de nkrataa a efi ɔhene ne ne mpanyimfo+ nsam no kɔɔ Israel ne Yuda nyinaa, sɛnea ɔhene hyɛe no, sɛ: “Israelfo, monsan+ mmra Yehowa, Abraham ne Isak ne Israel Nyankopɔn+ nkyɛn, na ɔno nso nsan mmra wɔn a wɔafi Asiria ahene+ nsam aka+ ama mo no nkyɛn. 7 Monnyɛ sɛ mo agyanom+ ne mo nuanom a wɔanni Yehowa, mo agyanom Nyankopɔn nokware ma ɔde wɔn yɛɛ ahodwiriwde+ sɛnea muhu yi no. 8 Enti munnsinsen mo kɔn+ sɛnea mo agyanom yɛe no. Mommrɛ mo ho ase mma Yehowa+ na mommra ne kronkronbea+ a watew ho+ de rekosi daa no mu, na monsom+ Yehowa, mo Nyankopɔn, na n’abufuhyew+ afi mo so. 9 Sɛ mosan+ ba Yehowa nkyɛn a, mo nuanom ne mo mma benya mmɔborɔhunu,+ wɔn a wɔafa wɔn nnommum no nsam, na wɔbɛma wɔasan aba asase yi so,+ efisɛ Yehowa, mo Nyankopɔn no yɛ ɔdomfo+ ne mmɔborɔhunufo,+ na mosan ba ne nkyɛn a, ɔrenyi n’ani mfi mo so.”+ 10 Na ammirikatufo+ no kyinkyin nkurow nkurow mu, Efraim+ ne Manase asase nyinaa so de kosii Sebulon, nanso nkurɔfo sereserew wɔn, na wodii wɔn ho fɛw.+ 11 Nnipa mmiako mmiako bi+ a wofi Aser ne Manase ne Sebulon na wɔbrɛɛ wɔn ho ase+ baa Yerusalem. 12 Yuda de, nokware Nyankopɔn nsa baa wɔn so ma wonyaa koma koro+ de dii Yehowa asɛm a ɔhene ne ne mpanyimfo hyɛe+ no so.+ 13 Na nnipa pii boaa wɔn ano wɔ Yerusalem+ sɛ wɔrebedi paanoo a mmɔkaw nnim afahyɛ+ no, ɔsram a ɛto so abien+ no mu; ná wɔyɛ asafo kɛse. 14 Ɛnna wɔsɔree, na woyiyii afɔremuka+ a ɛwɔ Yerusalem ne aduhuamhyew afɔremuka+ no nyinaa, na wɔkɔtow guu Kidron subon+ no mu. 15 Ɛno akyi no, wokum twam+ guan no ɔsram a ɛto so abien no da a ɛto so dunan; asɔfo ne Lewifo no ani wui, na wodwiraa+ wɔn ho, na wɔde ɔhyew afɔre baa Yehowa fie hɔ. 16 Wogyinagyinaa+ wɔn gyinabea sɛnea wɔahyɛ ne sɛnea Onyankopɔn nipa Mose mmara no te, na asɔfo+ no gyee mogya no Lewifo no nsam de petee. 17 Ná nnipa bebree wɔ bagua no mu a wɔnyɛɛ wɔn ho kronkron, na Lewifo+ no na wɔde hyɛɛ wɔn nsa sɛ wonkunkum twam nguan+ no mma wɔn a wɔn ho ntew no mfa nnwira wɔn ho mma Yehowa. 18 Saa bere no nnipa pii a wonnwiraa+ wɔn ho dii twam no, nanso ɛnyɛ sɛnea wɔakyerɛw no;+ ná wɔn mu bebree fi Efraim+ ne Manase+ ne Isakar ne Sebulon.+ Nanso Hesekia bɔɔ mpae maa wɔn+ sɛ: “Yehowa a oye+ no mfa nkyɛ 19 obiara a wasiesie ne koma+ sɛ ɔrehwehwɛ nokware Nyankopɔn Yehowa, n’agyanom Nyankopɔn no; sɛ ɔntew ne ho mmaa akronkronne mpo a ɔmfa nkyɛ no.”+ 20 Na Yehowa tiee Hesekia, na ɔsaa nnipa no yare.+ 21 Na Israelfo a wɔbaa Yerusalem no de ahurusi kɛse+ dii paanoo a mmɔkaw nnim afahyɛ+ no nnanson, na Lewifo+ ne asɔfo+ no bɔɔ dwom denneennen maa Yehowa da biara de yii Yehowa ayɛ.+ 22 Bio nso Hesekia ne Lewifo a wɔde adwempa resom Yehowa+ no nyinaa kasae akomatɔyam+ so. Wodii afahyɛ no nnanson,+ na wɔbɔɔ asomdwoe afɔre,+ na wɔkaa wɔn bɔne+ kyerɛɛ Yehowa, wɔn agyanom Nyankopɔn no. 23 Ɛnna bagua no nyinaa yɛɛ adwene+ sɛ wɔde nnanson bɛka ho,+ na wɔde ahurusi dii no nnanson bio. 24 Na Yuda hene Hesekia de afɔrebɔde maa+ bagua no; ɔde anantwinini apem ne nguan mpemnson maa bagua no, na mpanyimfo+ no nso de anantwinini apem ne nguan mpem du. Na asɔfo+ no pii dwiraa wɔn ho. 25 Nnipa a wofi Yuda+ nyinaa, ne asɔfo ne Lewifo+ no, ne nnipa a wofi Israel bae+ nyinaa, ne ahɔho+ a wofi Israel asase so bae+ ne wɔn a wɔtete Yuda no dii ahurusi.+ 26 Ahurusidi kɛse baa Yerusalem; efi Dawid ba, Israel hene Solomon bere so,+ ebi mmaa Yerusalem saa da.+ 27 Ɛnna Lewifo, asɔfo no sɔree, na wohyiraa+ nnipa no; Onyankopɔn tiee wɔn, ma enti wɔn mpaebɔ no duu ne tenabea kronkron hɔ wɔ soro.+\n2 Beresosɛm 30


Filipljanima 3 CRO - Filipifoɔ 3 ASCB\n1Anuanom, asɛm a mede rewie ne sɛ, momma mo ani nnye wɔ Awurade mu. Ɛnha me sɛ mɛti nsɛm a matwerɛ dada no mu. Ɛyɛ ma mo akwankyerɛ.\nMonhwɛ Atorɔ Akyerɛkyerɛfoɔ Yie\n2Monhwɛ nnebɔneyɛfoɔ no a wɔte sɛ nkraman a wɔhyɛ mo sɛ montwa twetia ansa na moanya nkwagyeɛ no yie. 3Ɛyɛ yɛn, na ɛnyɛ wɔn na agye nokorɛ twetiatwa ato mu. Ɛfiri sɛ, ɛyɛ Onyankopɔn Honhom na ɔma yɛn tumi ma yɛsom no. Na hyɛ a yɛde yɛn ho ahyɛ Kristo Yesu mu no enti, yɛanya fawohodie. Yɛmmfa yɛn ho nto honam so. 4Sɛ obi wɔ hɔ a ɔdwene sɛ, sɛ ɔde ne ho to amanneɛ so na ɛyɛ a, anka ɛyɛ me. 5Ɛberɛ a medii nnawɔtwe pɛ na wɔtwaa me twetia. Meyɛ Israelni firi mʼawosuo mu. Mefiri Benyamin abusua a wɔyɛ Hebrifoɔ kronn no mu. Sɛ wɔka Yudafoɔ mmara sodie ho asɛm nso a, meyɛ Farisini 6a na me ho pere me sɛ mɛtaa Kristo. Sɛ mmara no sodie nko tumi ma obi yɛ ɔteneneeni a, anka me deɛ, me ho nni mfomsoɔ biara.\n7Nanso, nneɛma a na mefa no sɛ ɛyɛ mfasoɔ nyinaa no, ɛsiane Kristo enti, ayɛ adehwereɛ. 8Ɛnyɛ ɛno nko, seesei megye medi nso sɛ biribiara nkyɛn sɛ wode wo ho bɛto Kristo Yesu a ɔyɛ mʼAwurade no so. Ne enti, mato biribiara atwene. Mefa biribiara sɛ nneɛma hunu bi, sɛdeɛ ɛbɛyɛ a, me nsa bɛka Kristo, 9na mahunu sɛ me ne no ayɛ baako. Afei, meremfa mʼahoɔden mpere sɛ mɛyɛ pɛ. Merenhwehwɛ pɛyɛ a ɛfiri Mmara no mu bio. Na mmom mɛhwehwɛ pɛyɛ a ɛfiri gyidie mu. Mɛhwehwɛ pɛyɛ a ne fapem ne Kristo ne Onyankopɔn mu gyidie. 10Deɛ merehwehwɛ ara ne sɛ, mɛhunu Kristo na mɛnya ne wusɔreɛ no mu suahunu, na mahunu nʼamaneɛ no bi, na mayɛ sɛ ɔno wɔ ne owuo no mu, 11na mewɔ anidasoɔ sɛ, me nso me owuo akyi, mɛsɔre afiri owuo mu.\nBotaeɛ No Ho Kɔ\n12Mennka sɛ madi nkonim anaasɛ meyɛ pɛ. Na mmom merepere akɔ mʼanim ara sɛ me nsa bɛka deɛ enti a Kristo Yesu nso nsa aka me no. 13Anuanom, mennye nni sɛ madi saa nkonim no. Adeɛ baako a ɛsɛ sɛ meyɛ ne sɛ, ɛsɛ sɛ me werɛ firi mʼakyi na meyere me ho sɛdeɛ ɛbɛyɛ a mɛduru deɛ ɛwɔ mʼanim no ho. 14Yei enti, metu mmirika kɔ mʼanim tee na madu ɔsoro botaeɛ no a Onyankopɔn nam Kristo Yesu so afrɛ me no ho.\n15Ɛsɛ sɛ yɛn a yɛnyini wɔ Honhom mu no nyinaa dwene saa. Sɛ mo mu bi nso wɔ adwene foforɔ a, Onyankopɔn bɛda no adi akyerɛ mo. 16Nanso deɛ yɛn nsa aka dada no, momma yɛnkɔ so saa ara nkura mu.\n17Anuanom, monkɔ so nsuasua me. Yɛama mo nhwɛso pa, enti montie wɔn a wɔwɔ saa nhwɛso pa no. 18Maka saa asɛm yi akyerɛ mo sɛ, nnipa bebree wɔ hɔ a wɔn abrabɔ ma wɔyɛ Kristo wu a ɔwuu wɔ asɛnnua no ho no atamfoɔ. 19Saa nnipa no bɛkɔ ɔsɛeɛ mu, ɛfiri sɛ, wɔn nyame ara ne wɔn honam mu nneɛma. Wɔma wɔn ho so wɔ nneɛma a ɛsɛ sɛ wɔn ani wu ho no ho, na wɔdwene ewiase nneɛma nko ara ho. 20Yɛn deɛ, yɛyɛ ɔsoro mma na yɛde ahosɛpɛ twɛn yɛn Agyenkwa a ɔyɛ yɛn Awurade Yesu Kristo a ɔfiri ɔsoro bɛba no. 21Ɔnam tumi a ɛtumi ma biribiara hyɛ nʼase no so bɛsakra yɛn onipadua a ɛyɛ mmerɛ na ɛwu no, na wayɛ no sɛ ne deɛ a ɛwɔ animuonyam no.\nASCB : Filipifoɔ 3


Wobesi Dɛn Enyan Ewufo? | Ɔweɔn-Aban Adzesua\nKENKAN WƆ Abua Acholi Afrikaans Aja Akha Albanian Altai Alur America Mmum Kasa Amharic Amis Arabic Argentina Mmum Kasa Armenian Armenian (West) Assamese Aukan Australia Mmum Kasa Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mmum Kasa Boulou Brazil Mmum Kasa Britain Mmum Kasa Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chile Mmum Kasa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Mmum Kasa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Mmum Kasa Costa Rica Mmum Kasa Croatia Mmum Kasa Croatian Cuba Mmum Kasa Czech Czech Mmum Kasa Damara Dangme Danish Digor Douala Drehu Dutch Ecuador Mmum Kasa Edo Efik El Salvador Mmum Kasa English (Borɔfo) Esan Estonian Ewe (Awona) Fijian Finland Mmum Kasa Finnish Fon French French Mmum Kasa Ga (Nkran Kasa) Garifuna Georgian German German Mmum Kasa Gitonga Gokana Greek Greek Mmum Kasa Greenlandic Guadeloupean Creole Guarani Guatemala Mmum Kasa Guianese Creole Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Honduras Mmum Kasa Hungarian Hungary Mmum Kasa Hunsrik Iban Ibanag Ibinda Icelandic Idoma Igbo Igede Iloko India Mmum Kasa Indonesia Mmum Kasa Indonesian Isoko Italian Italy Mmum Kasa Ivory Coast Mmum Kasa Japan Mmum Kasa Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenya Mmum Kasa Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korea Mmum Kasa Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lhukonzo Lingala Lithuanian Lolo Lomwe Low German Luganda Lunda Luo Luvale Macedonian Macua Madagascar Mmum Kasa Makhuwa-Meetto Malagasy Malawi Mmum Kasa Malay Malayalam Maltese Mam Mambwe-Lungu Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mexico Mmum Kasa Mfantse Min Nan (Taiwan) Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mmum Kasa Nigeria Mmum Kasa Niuean Norwegian Nsenga Nyungwe Nzema Okpe Oromo Ossetian Otetela Palauan Panama Mmum Kasa Pangasinan Papiamento (Curaçao) Paraguay Mmum Kasa Persian Peru Mmum Kasa Philippines Mmum Kasa Pidgin (West Africa) Poland Mmum Kasa Polish Ponapean Portuguese Portuguese (Portugal) Portuguese Mmum Kasa Punjabi Quebec Mmum Kasa Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Mmum Kasa Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mmum Kasa Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mmum Kasa Slovenian Solomon Islands Pidgin Songomeno South Africa Mmum Kasa Spanish Spanish Mmum Kasa Sranantongo Sunda Swahili Swahili (Congo) Swati Sweden Mmum Kasa Swedish Tagalog Tahitian Taiwan Mmum Kasa Tajiki Talian Tamil Tamil (Roman) Tandroy Tankarana Tarascan Tatar Telugu Tetun Dili Tewe Thai Thailand Mmum Kasa Tigrinya Tiv Tlapanec Tojolabal Tongan Totonac Tshiluba Tshwa Tsonga Turkish Turkmen Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mmum Kasa Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba (Alata) Zambia Mmum Kasa Zande Zapotec (Isthmus) Zimbabwe Mmum Kasa Zulu\nADZESUA ASƐM 50\n“Owu, wo konyim wɔ hen? Owu, wo hwirom wɔ hen?”—1 COR. 15:55.\nNDWOM 141 Nkwa Yɛ Anwanwadze\n1-2. Ebɛnadze ntsi na ɔsɛ dɛ hɔn a wobenyan hɔn akɔ sor no ho asɛm hia Christianfo nyinara?\nJEHOVAH n’asomfo a wɔwɔ hɔ ndɛ no mu piinara wɔ enyidado dɛ wɔbɛtsena asaase yi do daa. Naaso, Christianfo a wɔdze sunsum asera hɔn a wɔaka wɔ asaase yi do no wɔ enyidado dɛ wobenyan hɔn ma wɔaakɛtsena sor. Hɔn a wɔasera hɔn yi pɛ dɛ wohu mbrɛ hɔn asetsena bɛyɛ wɔ sor. Naaso, ebɛnadze ntsi na ɔsɛ dɛ hɔn a wɔwɔ enyidado dɛ wɔbɛtsena asaase yi do no sũa dɛm ɔsor enyidado yi ho adze? Dɛ mbrɛ yebohu wɔ adzesua yi mu no, hɔn a wobenya owusoɛr akɔ sor no dze nhyira bɛbrɛ hɔn a wɔwɔ enyidado dɛ wɔbɛtsena asaase yi do daa no. Ntsi, ɔmmfa ho dɛ yɛwɔ enyidado dɛ yɛbɛtsena sor anaa yɛbɛtsena asaase yi do no, ɔsɛ dɛ yɛma hɔn a wobenyan hɔn akɔ sor no ho asɛm hia hɛn.\n2 Nyankopɔn dze no sunsum kaa Jesus n’esuafo binom a nna wɔwɔ tsetse Christianfo no aber do no ma wɔkyerɛɛw ɔsor enyidado no ho asɛm. Ɔsomafo John kyerɛkyerɛɛ mu dɛ: “Afei yɛyɛ Nyankopɔn mba, na mbrɛ yɛbɛyɛ no nnyae nndaa edzi, na yenyim dɛ, sɛ oyi noho edzi a, yɛbɛyɛ dɛ ɔno.” (1 John 3:2) Dɛm ntsi Christianfo a wɔasera hɔn no nnyim mbrɛ hɔn asetsena bɛyɛ daakye ber a woenyan hɔn ama hɔn sunsum nyimpadua ma wɔkɔ sor no. Naaso, sɛ wonya hɔn akatua no a wobohu Jehovah. Hɔn a wobenyan hɔn akɔ sor no, Bible no nnkã hɔnho nsɛm nyinara nnkyerɛ hɛn, naaso ɔsomafo Paul kãa nsɛm bi a ɔfa hɔnho. Hɔn a wɔasera hɔn no bɛka Christ ho ber a ɔbɛma “mpanyindzi nye tumdzi nye ahoɔdzen nyina ayɛ kwa” no. “Ɔtamfo a odzi ekyir” a ɔnye owu so ka ndzɛmba a wɔbɛma ayɛ kwa no ho. Ewiei koraa no, Jesus nye hɔn a wɔnye no bɔbɔ mu edzi adze no dze hɔnho nye ndzɛmba nyina bɛhyɛ Jehovah n’ase. (1 Cor. 15:24-28) Dɛm aber no bɛyɛ enyigye ber ankasa! *\n3. Dɛ mbrɛ 1 Corinthfo 15:30-32 kyerɛ no, ebɛnadze na gyedzi a nna Paul wɔ wɔ owusoɛr no mu no boaa no ma ɔyɛe?\n3 Gyedzi a nna Paul wɔ wɔ owusoɛr no mu no boaa no ma ogyinaa nsɔhwɛ ahorow a ohyiae no ano. (Kenkan 1 Corinthfo 15:30-32.) Ɔkãa kyerɛɛ Corinthfo no dɛ: “Muwu daa.” Ɔsanee kyerɛɛw dɛ: “Menye mbowa kõe wɔ Ephesus.” Obotum aba dɛ nna ɔrekã mbowa ankasa a ɔnye hɔn kõe wɔ Ephesus agoprama do ho asɛm. (2 Cor. 1:8; 4:10; 11:23) Anaa obotum aba dɛ, nna ɔrekã Jewfo a wɔsoɛree tsiaa no nye afofor a nna wɔyɛ hɔn adze tse dɛ “mbowa” no ho asɛm. (Andw. 19:26-34; 1 Cor. 16:9) Mbrɛ nna ɔtse biara no, Paul hyiaa tsebea a no mu yɛ dzen. Naaso, ɔkɔr do nyaa gyedzi dɛ daakye papabi da hɔ rotweɔn no.—2 Cor. 4:16-18.\nEbusua bi a wɔtse ɔman bi a wɔabra hɛn som edwuma no mu da ho ara dze akokodur rosom, osiandɛ wɔwɔ gyedzi a no mu yɛ dzen wɔ Nyankopɔn mu dɛ obehyira hɔn pii daakye (Hwɛ nkyekyɛmu 4)\n4. Ebɛn kwan do na owusoɛr ho enyidado no hyɛ Christianfo dzen ndɛ? (Hwɛ mfonyin a ɔwɔ Ɔweɔn-Aban yi enyim no.)\n4 Mber a yɛtse mu yi yɛ hũ. Hɛn nuanom binom wɔ hɔ a nkorɔfo dzi hɔn bɔn. Afofor so tsetse mbea a akodzi rokɔ do na wonnyi bambɔ biara. Bio so, wɔ aman bi do no, Jehovah no nkorɔfo nnyi fahodzi a wɔdze kã asɛmpa no, naaso wɔkɔ do som no ɔmmfa ho dɛ iyi botum ama wɔdze hɔn eegu efiadze anaa woeekũ hɔn mpo no. Naaso, dɛm enuanom yi nyina kɔ do som Jehovah, na dza wɔyɛ no yɛ nhwɛdo pa ma hɛn. Dɛm enuanom yi mmbɔ hũ osiandɛ wonyim dɛ sɛ wɔhwer hɔn nkwa ndɛ mpo a, Jehovah wɔ biribi papabi ma hɔn daakye.\n5. Ebɛn adwen a ɔyɛ hũ na obotum ama gyedzi a yɛwɔ wɔ owusoɛr no mu no abrɛ adze?\n5 Paul bɔɔ no nuanom no kɔkɔ wɔ adwen a ɔyɛ hũ a nna nyimpa binom kura no ho. Ɔkãa dɛm adwen no ho asɛm dɛ: “Na sɛ ewufo nnyan a, hom mma yendzidzi na yɛnnom, na ɔkyena na yeewu.” Nna nnyɛ Paul n’aber do nko na nkorɔfo wɔ adwen a ɔtse dɛm, nna adwen a ɔtse dɛm no wɔ hɔ dada. Obotum aba dɛ nna ɔrekã asɛm a ɔwɔ Isaiah 22:13 a ɔfa adwen a nna Israelfo no wɔ no ho. Dɛ nkyɛ wɔbɛyɛ ndzɛmba a ɔbɛma wɔatwe abɛn Nyankopɔn no, wokedzii enyigyedze mbom ekyir. Nna adwen a Israelfo no wɔ ara nye dɛ, “hom mma yɛngye hɛn enyi ndɛ, na ɔkyena na yennyi hɔ.” Dɛm adwen no ara na ndɛ so nyimpa pii wɔ. Naaso, adwen a ɔnntsen yi a nna Israelfo no wɔ no, Bible no ma yehu nsunsuando bɔn a ofii mu bae no.—2 Mber. 36:15-20.\n6. Ebɛn kwan do na ɔsɛ dɛ owusoɛr ho enyidado no ka hɛn anyɛnkofa?\n6 Ɔda edzi kofee dɛ, ɔsɛ dɛ nokwasɛm a ɔnye dɛ Jehovah botum enyan ewufo no ka hɛn ma yehu nyimpa a ɔsɛ dɛ yɛfa hɔn nyɛnko. Nna ɔsɛ dɛ enuanom a wɔwɔ Corinth no hwɛ hɔnho yie wɔ hɔn a wɔnngye owusoɛr no nndzi a wɔnye hɔn bɛfa nyɛnko no ho. Esuadze a ɔwɔ mu ma hɛn ndɛ nye dɛ: Sɛ yɛnye hɔn a wɔnndwen dza obesi daakye ho na mbom wodzi enyigyedze ekyir no bɔ fɛkuw pii a, wobotum enya nkantando bɔn wɔ hɛn do. Sɛ nokwar Christiannyi bi nye hɔn a wɔtse dɛm no bɔ fɛkuw pii a, wobotum asɛɛ no nsusui na ne ndzeyɛɛ. Mbrɛ ɔtse nye dɛ, fɛkuw a ɔtse dɛm no botum ama ɔaabɔ bra a Nyankopɔn kyir. Dɛm ntsi, Paul tuu hɔn fo enyiber do dɛ: “Hom ntsew hom enyi tsenenee mu, na mma hom nnyɛ bɔn.”—1 Cor. 15:33, 34.\nEBƐN NYIMPADUA NA HƆN A WOBENYAN HƆN NO BENYA?\n7. Dɛ mbrɛ 1 Corinthfo 15:35-38 kyerɛ no, ebɛn asɛm na bi a binom bisae faa owusoɛr no ho?\n7 Kenkan 1 Corinthfo 15:35-38. Obi a nna ɔmmpɛ dɛ afofor gye owusoɛr no dzi no, bi a obisaa dɛ: “Ewufo dua dɛn nyan?” Oye papaapa dɛ yebosusu mbuae a Paul dze mae no ho, osiandɛ ndɛ ɔsor adwen a nyimpa pii wɔ wɔ dza osi wɔ obi no wu ekyir no ho. Naaso, ebɛnadze na Bible no kyerɛkyerɛ?\nPaul dze aba na dua yɛɛ mfatoho dze kyerɛɛ dɛ Nyankopɔn botum ama hɔn a obenyan hɔn no nyimpadua a ɔfata (Hwɛ nkyekyɛmu 8)\n8. Ebɛn mfatoho na ɔbɔboa hɛn ma yaatse hɔn a wobenya owusoɛr akɔ sor no asɛm no ase?\n8 Sɛ obi wu a, ne nyimpadua no prɔw. Naaso, Nyia ɔammfa hwee ammbɔ amansan no botum enyan dɛm nyimpa no na ɔaama no nyimpadua a ɔfata. (Gen. 1:1; 2:7) Paul yɛɛ mfatoho bi dze kyerɛɛ dɛ, sɛ Nyankopɔn rinyan obi a, no ho rinnhia dɛ ɔbɛma ɔdze nyimpadua kor no ara asan aba. Hom mma yensusu “burofua,” anaa “aba” ho nhwɛ. Sɛ yedua aba bi a, ofifir dɛ dua fofor. Dua fofor a oefifir no yɛ soronko kakra fi aba a yeduae no ho. Paul yɛɛ dɛm ntotoho yi dze kyerɛɛ dɛ hɛn Bɔfo no botum ama obi a oenyan no no ‘dua [nyimpadua] kor a ɔpɛ.’\n9. Ebɛn asɛm na 1 Corinthfo 15:39-41 kã fa abɔdze ahorow a wɔwɔ hɔ no ho?\n9 Kenkan 1 Corinthfo 15:39-41. Paul kãa dɛ abɔdze gu ahorow pii. Dɛ nhwɛdo no, yɛwɔ abɔdze ahorow a wɔwɔ honam, ibi nye nantwi, nnoma nye esunam. Ɔkãa dɛ sɛ yɛhwɛ sor a, yehu nsonsonee a ɔda ewia nye bosoom ntamu. Bio so, ɔkyerɛɛw dɛ “ɔsosor nworaba enyimnyam nkorkor.” Sɛ yenntum mmfa hɛn enyiwa nnhu dɛm nsonsonee yi mpo a, dɛm asɛm yi yɛ nokwar. Abɔdzenyansahufo kã dɛ nworaba ahorow pii na wɔwɔ hɔ, ibi yɛ akɛse, ibi yɛ nkakraba, ibi yɛ kɔkɔɔ, ibi yɛ fitaa, na ibi yɛ akokɔangoa tse dɛ ewia no. Paul sanee kãa dɛ “sor abɔdze so wɔ hɔ, na famu abɔdze wɔ hɔ.” Nna ɔrepɛ akyerɛ dɛn? Dza ɔtse nye dɛ, wɔ asaase yi do no yɛwɔ honam abɔdze, naaso wɔ sor dze sunsum abɔdze na wɔwɔ hɔ, tse dɛ abɔfo no.\n10. Ebɛn nyimpadua na hɔn a wobenyan hɔn akɔ sor no benya?\n10 Hyɛ asɛm a odzi hɔ a Paul kãe yi nsew. Ɔkãa dɛ: “Mbrɛ ewufo mu soɛr so tse nye no. Wodua no prɔwee mu: wonyan no dza ɔmmprɔw.” Nokwasɛm nye dɛ, sɛ obi wu a, ne nyimpadua no prɔw na ɔsan kɔ dɛtse mu. (Gen. 3:19) Ntsi wobesi dɛn enyan nyimpadua no wɔ “dza ɔmmprɔw” mu? Nna Paul rennkã obi a woenyan no aba asaase do tse dɛ nyimpa binom a Elijah, Elisha, nye Jesus nyaan hɔn no ho asɛm. Nna Paul rekã obi a woenyan no a wɔama no nyimpadua a obotum atsena sor, kyerɛ “sunsum dze.”—1 Cor. 15:42-44.\n11-12. Aber a wonyaan Jesus no, ebɛn nyimpadua na wɔdze maa no? Ebɛn kwan do na hɔn a wɔasera hɔn no so benya nyimpadua a ɔtse dɛmara?\n11 Aber a Jesus wɔ asaase do no, nna ɔwɔ honam nyimpadua. Naaso aber a wonyaan no fii owu mu no, ‘ɔbɛyɛɛ sunsum a ɔma nkwa’ na ɔsanee kɔr sor. Dɛmara na Christianfo a wɔasera hɔn no so, sɛ wonyan hɔn a wɔma hɔn sunsum nyimpadua ama woeetum atsena sor. Paul kyerɛkyerɛɛ mu dɛ: “Mbrɛ yɛahyɛ famunyi no suban no, mbrɛ so yɛbɛhyɛ ɔsornyi no suban nye no.”—1 Cor. 15:45-49.\n12 Nna Paul dze ne nkyerɛkyerɛmu a ɔfa owusoɛr ho no reba ewiei. No ho hia dɛ yɛhyɛ no nsew dɛ, woennyan Jesus dɛ honam abɔdze. Paul kãa asɛm no ma no mu daa hɔ. Ɔkãa dɛ: “Honam nye bɔgya nntum nnya Nyankopɔn ahenman no” wɔ sor. (1 Cor. 15: 50) Asomafo no nye afofor a nna wɔasera hɔn no, sɛ nna wonyan hɔn a wɔremmfa honam nye bɔgya nyimpadua a ɔsɛɛ no nnkɔ sor. Nna ebɛn aber na wobenyan hɔn? Paul kãa dɛ, nnyɛ aber a wowui no ara na wobenyan hɔn, mbom no nna hɔn wusoɛr no bɛba daakye. Aber a Paul kyerɛɛw Corinthfo nwoma a odzi kan no, nna esuafo no mu “binom adeda” wɔ owu mu; nna ɔsomafo James ka ho. (Andw. 12:1, 2) Ekyir yi, nna asomafo afofor nye hɔn a wɔasera hɔn no mu binom so ‘bɛdeda’ wɔ owu mu.—1 Cor. 15:6.\nOWU DO KONYIMDZI\n13. Ebɛn nsɛm na obesisi wɔ Jesus ne mbae no mu?\n13 Jesus nye Paul nyinara kãa ber tsitsir bi a ɔbɛba ho asɛm. Dɛm aber no nye Christ ne mbae no. Nna akokoeko, asaasewosow, ɔyardɔm nye ndzɛmba bɔn pii a obesisi wɔ wiadze nyina no bɛyɛ Christ ne mbae no ho asɛnkyerɛdze. Ofitsi afe 1914 reba no, yeehu dɛm Bible nkɔnhyɛ yi ne mbamu. Afei so, nna yebohu Christ ne mbae no ho asɛnkyerɛdze ne fã tsitsir bi so. Jesus kãa dɛ wɔbɛkã Nyankopɔn n’Ahendzi a ɔdze esi hɔ no ho asɛmpa “wɔ wiadze nyina dze edzi amanaman nyina dase; na nkyii ewiei no bɛba.” (Matt. 24:3, 7-14) Paul kãa dɛ “Ewuradze ne ba” no mu ara so na wobenyan Christianfo a wɔasera hɔn a ‘wɔadeda’ wɔ owu mu no.—1 Thess. 4:14-16; 1 Cor. 15:23.\n14. Sɛ hɔn a wɔasera hɔn no bi wu wɔ Christ ne mbae no mu a, ebɛn asɛm na osi?\n14 Ndɛ, sɛ hɔn a wɔasera hɔn no mu bi wu a, wonyan no amonmu hɔ ara ma ɔkɔ sor. Iyi da edzi wɔ Paul n’asɛm a wɔayɛ ho kyerɛwtohɔ wɔ 1 Corinthfo 15:51, 52 no. Ɔkãa dɛ: “Nnyɛ hɛn nyina na yɛbɛdeda [wɔ owu mu], na wɔbɛsakyer hɛn nyina, amonmu ara, enyi rubu, wɔ ekyir abɛntoa no mu.” Paul ne nsɛm yi rinya ne mbamu ndɛ! Sɛ wonyan Christ no nuanom yi a, wobenya enyigye a odzi mũ; “wɔnye Ewuradze bɛtsena daa.”—1 Thess. 4:17.\nHɔn a wɔsesa hɔn wɔ ‘enyibu’ mu no bɛka Jesus ho ma wɔaasɛɛ amanaman no (Hwɛ nkyekyɛmu 15)\n15. Ebɛn edwuma na hɔn a wɔbɛsesa hɔn wɔ ‘enyibu’ mu no bɛyɛ?\n15 Bible no kã edwuma a hɔn a wɔbɛsesa hɔn wɔ ‘enyibu’ mu no bɛyɛ wɔ sor. Jesus kã kyerɛ hɔn dɛ: “Nyia obedzi nyim na oekura mo ndwuma mu ekesi ase no, mebɛma no amanaman do tum: na ɔdze dadze poma bɔhwɛ hɔn do, na obobubu hɔn posoposo dɛ ɔwemfo nsenaba; dɛ mbrɛ mo so menya no m’Egya nsamu” no. (Nyi. 2:26, 27) Wobedzi hɔn Sahen no n’ekyir na woeedzi dwuma a ɔhyɛ hɔn nsa no, ɔnye dɛ wɔdze dadze poma bɔhwɛ amanaman no, kyerɛ dɛ, wɔbɛsɛɛ amanaman no koraa.—Nyi. 19:11-15.\n16. Ebɛn kwan do na nyimpa piinara bedzi owu do konyim?\n16 Ɔda edzi kofee dɛ, hɔn a wɔasera hɔn no bedzi owu do konyim. (1 Cor. 15:54-57) Wɔ Har-Magedon kõ a ɔreba no mu no, hɔn a wɔasera hɔn nyina a woenyan hɔn no bɔboa ma woeeyi nsɛmbɔndzi nyina efi asaase do. Christianfo ɔpepem pii a wɔaka no botwa “ahohia kɛse no” na woeenya nkwa akɔ wiadze fofor no mu. (Nyi. 7:14) Hɔn a wobenya nkwa wɔ asaase yi do no dze hɔn enyiwa bohu owu do konyimdzi fofor, ber a woenyan nyimpa ɔpepepem pii a woewuwu no aba nkwa mu no. Hwɛ enyigye ara a dɛm konyimdzi yi dze bɛba! (Andw. 24:15) Na hɔn a wobedzi Jehovah nokwar ekesi ase nyina so bedzi owu a yenyae fii Adam hɔ no do konyim. Afei, wobotum atsena ase afebɔɔ.\n17. Aber a 1 Corinthfo 15:58 wɔ hɛn adwen mu no, ebɛnadze na ɔsɛ dɛ yɛyɛ ndɛ?\n17 Ɔsɛ dɛ Christiannyi biara a ɔtse ase ndɛ no ma n’enyi sɔ awerɛkyekyensɛm a ɔfa owusoɛr no ho a Paul kyerɛwee kɛmaa Corinthfo no. Yɛwɔ ndzɛmba pa pii a yebotum egyina do dze Paul n’afotu a ɔnye dɛ yɛnyer hɛnho nyɛ dza yebotum biara “wɔ Ewuradze edwuma mu” ndɛ no ayɛ edwuma. (Kenkan 1 Corinthfo 15:58.) Sɛ yefi nokwardzi mu yɛ dza yebotum biara wɔ dɛm edwuma yi mu a, yebotum ahwɛ kwan dɛ daakye yebenya asetsena pa a enyigye wɔ mu. Mbrɛ osi ma dɛm asetsena no bɛyɛ enyigye afa no yerunntum mmfa hɛn adwen mmbu nnwie. Dɛm aber no ɔbɛda edzi dɛ, hɛn berɛ annyɛ gyan wɔ Ewuradze mu.\nIBEYI ANO DƐN?\nSɛ yehyia ɔhaw ahorow a, ebɛn kwan do na ɔsɛ dɛ owusoɛr ho enyidado no hyɛ hɛn dzen?\nHɔn a wɔbɛsesa hɔn wɔ ‘enyibu’ mu no, ebɛn edwuma na wɔnye Christ bɛyɛ?\nEbɛnadze ntsi na afotu a ɔwɔ 1 Corinthfo 15:58 no yɛ afotu pa ma hɛn ndɛ?\nNDWOM 140 Daa Nkwa No Nye Iyi Ampa!\n^ nky. 5 Corinthfo nwoma a odzi kan tsir 15 ne fã a otsĩa ebien no kã owusoɛr no ho nsɛm kɔ ekyir, nkanka owusoɛr a ɔfa Christianfo a wɔasera hɔn no ho. Naaso, dza Paul kyerɛwee no yɛ asɛm a no ho hia nguan fofor no so. Adzesua asɛm yi bɔboa hɛn ma yeehu mbrɛ ɔsɛ dɛ yɛma owusoɛr ho enyidado no ka hɛn asetsena ndɛ. Afei, yebohu mbrɛ dɛm enyidado yi bɔboa hɛn ma yɛdze enyigye aahwɛ daakye kwan.\n^ nky. 2 “Nsɛm A Akenkamfo Bisa” a ɔwɔ Ɔweɔn-Aban yi mu no kyerɛkyerɛ asɛm a Paul kãe wɔ 1 Corinthfo 15:29 no mu.\nFa mona Fa mona Wobesi Dɛn Enyan Ewufo?\nw20 December nkr. 8-13


Marko 4 NA-TWI - Ogufo ho bɛ - Bere a ogu so - Bible Gateway\nMarko 3Marko 5\nMarko 4 Nkwa Asem (NA-TWI)\nOgufo ho bɛ\n4 Bere a ogu so rekyerɛkyerɛ no, nnipadɔm san betwaa ne ho hyiae wɔ mpoano hɔ. Eyi nti, ɔkɔtenaa ɔkorow mu toaa ne nkyerɛkyerɛ no so. 2 Na sɛnea ɔyɛ daa no, ɔnam mmebu so kasa kyerɛɛ wɔn. Baako a ɔkae ne sɛ,\n3 “Da bi, okuafo bi kɔɔ n’afum koguu aba. Ogu so regu aba no no, 4 aba no bi guu kwankyɛn maa nnomaa bɛsosɔw ne nyinaa dii. 5 Ebi nso koguu ɔbotan bi so. Nanso, dɔte a ɛwɔ so no nnɔɔso. 6 Ankyɛ na efifii, nanso esiane sɛ dɔte a ɛwɔ ɔbotan no so no nnɔɔso no nti, owia bɔɔ so no, ne nyinaa hyewee. 7 Aba no bi nso guu nsɔe mu, maa nsɔe no kyekyeree no enti antumi ansow aba. 8 Aba no bi guu asase pa mu, maa ebi nyin sow mmɔho aduasa, ebi aduosia, ɛnna afoforo nso mmɔho ɔha! 9 Sɛ mowɔ aso a, muntie!”\n10 Akyiri yi a ɛkaa ɔne Dumien no ne asuafo afoforo bi no, wobisaa no se, “Asɛm a wokae no, ase ne dɛn?”\n11 Obuaa wɔn se, “Mo de, wɔada Onyankopɔn ahenni ho ahintasɛm adi akyerɛ mo. Nanso, afoforo de, wɔka no abebu mu na ɛkyerɛ wɔn. 12 Esiane saa nti, ‘wohu, na wɔte nanso wɔrente nea wɔte no ase, na wɔrennan mma Onyankopɔn nkyɛn, na wɔremfa wɔn bɔne nso nkyɛ wɔn’. 13 Na sɛ moante saa bɛ yi ase a, ɛbɛyɛ dɛn na moate mmɛ ahorow a merebebu no ase?\nYesu kyerɛ bɛ no ase\n14 “Okuafo a mekaa ne ho asɛm no gyina hɔ ma obiara a ɔde Onyankopɔn asɛm no kɔma afoforo. Ɔregu aba pa no wɔ wɔn mu. 15 Aba a eguu kwankyɛn no gyina hɔ ma wɔn a wɔte Onyankopɔn asɛm, nanso sɛ wɔte asɛm no a, ntɛm so, ɔbonsam ba wɔn nkyɛn, na wɔn werɛ fi nea wɔate no nyinaa. 16 Aba a eguu ɔbotan so no gyina hɔ ma nnipa a wɔde anigye tie asɛm no. 17 Nanso, wɔte sɛ aba a afifi foforo a ne ntini nkɔ fam. Mfitiase no, wɔkɔ so fɛfɛɛfɛ, nanso sɛ ɛba sɛ asɛm no nti, ɔtaa anaa amanehunu bi to wɔn pɛ, na wɔapa abaw.\n18 “Aba a eguu nsɔe mu no nso gyina hɔ ma nnipa a wɔte Asɛmpa no, 19 nanso ɛnkyɛ koraa na wiase yi mu afɛfɛde ne ahonyade ne ɔbra yi mu dadwene, nnaadaa ne nneɛma bi ho akɔnnɔ abɛhyɛ wɔn koma mu. Eyi nti, asɛm no ntumi nsow aba biara.\n20 “Aba a eguu asase pa mu no gyina hɔ ma wɔn a wɔte Onyankopɔn asɛm no, na wɔsow aba bebree. Nnipa no bi sow mmɔho aduasa. Ebi nso sow aduosia, na afoforo nso sow ɔha.”\nKanea ho mfaso\n21 Afei Yesu bisaa wɔn se, “Moahu obi a ɔsɔ kanea na ɔde hyɛ mpa ase anaasɛ ɔde ahina butuw so? Dabida. Wɔrenhu kanea no hyerɛn anaa wɔrentumi mfa nyɛ hwee. Wɔde kanea si petee mu na ahyerɛn ma ɛho aba mfaso.\n22 “Da bi, nea ahintaw saa bere yi no nyinaa bɛda adi. 23 Nea ɔwɔ aso a obetie no, ma ontie. 24 Momfa asɛm a mote no nyɛ adwuma. Moyɛ eyi ansa a na mobɛte nea meka kyerɛ mo no ase. 25 Nea ɔwɔ biribi no, wɔbɛma no bi aka ho; nea onni ahe bi no, kakraa a ɔwɔ no mpo, wobegye afi ne nsam.”\nAba a ɛno ankasa fifi\n26 Yesu san buu bɛ foforo faa Onyankopɔn ahenni no ho se, “Ɛte sɛ okuafo bi a okoduaa aburow wɔ n’afum.\n27 “Ogyaw n’aburowfuw no hɔ kɔe a wanhwɛ, nanso aburow no nyinyinnii a onnim ɔkwan a ɛnam so nyinii. 28 Asase no na ɛmaa aburow no fifii, yii ahaban, turuu mma, nyinii, hoae, 29 maa okuafo no faa ne dade bebuu aburow no.”\n30 Yesu bisae se, “Dɛn ho na mede ɔsoro ahenni no bɛto? Dɛn na menka mfa nkyerɛkyerɛ mu? 31 Ɛte sɛ onyaa aba ketewaa bi. 32 Ɛwom, ɛyɛ aba ketewaa bi de, nanso sɛ enyin a, ɛka nnutan akɛse no ho. Eyiyi abaa atenten ma nnomaa yɛ wɔn birebuw wɔ so.”\n33 Abebu a ɛtete sɛ eyinom na ɔde kaa asɛm kyerɛɛ wɔn. 34 Ɔnam abebu so na ɔkasa kyerɛɛ wɔn a wobetiee no no nyinaa, na sɛ ɛka ɔne n’asuafo no nko a, ɔkyerɛ wɔn ne nyinaa ase.\n35 Eduu anwummere no, Yesu ka kyerɛɛ n’asuafo no se, “Momma yentwa nkɔ asuogya nohɔ.” 36 Ɔkaa saa no, wogyaw nnipadɔm no hɔ na ɔne wɔn kɔe a akorow foforo di wɔn akyi. 37 Prɛko pɛ, ahum kɛse bi tui, maa asorɔkye bu bɛkɛtaa ɔkorow no so, ma ɛyɛɛ sɛ ɛremem. 38 Saa bere no, na Yesu wɔ ɔkorow no to de ne ti ato sumii so ada. Asuafo no de ahopopo ne nteɛteɛm konyanee no kae se, “Kyerɛkyerɛfo, yɛreyɛ amem yi, ɛmfa wo ho?”\n39 Ɔsɔre teɛteɛɛ mframa no ka kyerɛɛ po no se, “Yɛ komm!” Mframa no gyaee, na po no yɛɛ dinn!\n40 Yesu bisaa wɔn se, “Adɛn na moyɛ ahufo saa? Adɛn, munnye me nni anaa?”\n41 Na wɔn ho dwiriw wɔn yiye, bisabisaa wɔn ho wɔn ho se, “Onipa bɛn ni a mframa ne po mpo tie no yi?”


KENKAN WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Greek Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lithuanian Malagasy Malay Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Waray-Waray Xhosa Zulu\nBere a Yesu kaa asɛm a ɛwɔ Mateo 19:10-12 no, so na ɔrepɛ akyerɛ sɛ, sɛ obi si gyinae sɛ ɔrenware a, na ne sigyadi no yɛ akyɛde a wɔde adom no anwonwakwan so?\nHwɛ nea ɛmaa Yesu kaa sigyadi ho asɛm no. Farisifo bi kɔɔ Yesu nkyɛn, na wɔkɔfaa awaregyae ho asɛm bae. Yesu ma wohuu Yehowa adwene wɔ aware ho pefee. Ɛwom sɛ Mose Mmara no kae sɛ, sɛ ɔbarima hu sɛ ne yere “ayɛ biribi a enye” a obetumi akyerɛw awaregyae krataa ama no de, nanso ɛnyɛ saa na na ɛte mfiase no. (Deut. 24:1, 2) Enti Yesu kae sɛ: “Ɛnyɛ aguamammɔ nti na obi gyaa ne yere na ɔsan ware foforo a, wasɛe aware.”—Mat. 19:3-9.\nBere a asuafo no tee asɛm no, wɔkae sɛ: “Sɛ saa na asɛm no te wɔ ɔbarima ne ne yere ntam a, ɛnde ɛnyɛ papa sɛ wɔware.” Yesu ka kyerɛɛ wɔn sɛ: “Ɛnyɛ nnipa nyinaa na wotumi gye asɛm yi, gye wɔn a wɔwɔ akyɛde no nkutoo. Ayitotofo bi wɔ hɔ a wɔwoo wɔn saa fi wɔn maame yam, na ayitotofo bi wɔ hɔ a nnipa na ayɛ wɔn ayitotofo, na ayitotofo bi nso wɔ hɔ a ɔsoro ahenni no nti na wɔayɛ wɔn ho ayitotofo. Obiara a obetumi agye eyi atom no, ma ɔnyɛ saa.”—Mat. 19:10-12.\nAyitotofo bi wɔ hɔ a wɔwoo wɔn saa, ebi nso fi akwanhyia. Afoforo nso nnipa na ahyɛ da ayɛ wɔn saa. Nanso ebinom de, wɔn ankasa na wɔayɛ wɔn ho ayitotofo. Saafo no betumi aware nanso “ɔsoro ahenni no nti,” wɔhyɛ wɔn ho so di sigya. Wosi gyinae sɛ wobedi sigya na wɔanya bere pii ayɛ Ahenni adwuma no sɛnea Yesu yɛe no. Wɔamfa sigyadi anwo wɔn, na saa ara nso na wɔannya no anwonwakwan so. Mmom wɔn ankasa na wɔasi gyinae sɛ wobedi sigya.\nƆsomafo Paulo kaa biribi too Yesu asɛm no so. Ɔkyerɛɛ mu sɛ, sɛ Kristoni bi aware oo, ɔnwaree oo, wɔn nyinaa betumi asom Onyankopɔn ma asɔ n’ani. Nanso, asigyafo a ‘wɔasi gyinae wɔn koma mu’ no “ayɛ no yiye.” Ɔkwan bɛn so? Obi ware a, ɛsɛ sɛ onya bere ma ne hokafo na ɔyɛ nneɛma bi boa no de sɔ n’ani. Nanso Kristofo a wɔyɛ asigyafo de, wotumi de wɔn ho ma Awurade adwuma a biribiara ntwitware wɔn akwan mu. Wobu sigyadi sɛ “akyɛde” a efi Onyankopɔn hɔ.—1 Kor. 7:7, 32-38.\nEnti Bible nka sɛ sigyadi yɛ akyɛde a wɔde dom Kristoni anwonwakwan so. Mmom ɔno ankasa na osi gyinae sɛ obedi sigya na ama wayɛ pii wɔ Ahenni adwuma no mu a biribiara ntwetwe no. Eyi na ama ɛnnɛ nnipa pii abɔ wɔn tirim pɔw sɛ wobedi sigya, na ɛsɛ sɛ afoforo hyɛ wɔn nkuran.\nNsɛmmisa a Efi Akenkanfo Hɔ—November 2012


2 Timothy 4 NIV - 2 Timoteo 4 AKCB\n1Migyina Onyankopɔn ne Kristo Yesu a obebu ateasefo ne awufo ntɛn, ne ba a ɔbɛba ne nʼahenni no so hyɛ wo sɛ, 2ka asɛm no, na bere biara gyina ne ka mu dennen yi ntɛn. Ka anim, tu fo na kyerɛkyerɛ wɔ boasetɔ mu. 3Bere bi bɛba a nnipa rentie nkyerɛkyerɛ pa no, na mmom wobedi wɔn ara wɔn asɛde akyi na wɔaboaboa akyerɛkyerɛfo a wɔbɛka nsɛm a wɔrehwehwɛ atie no ano, na wɔaka akyerɛ wɔn. 4Wɔbɛpo nokware no tie, na wɔatie anansesɛm. 5Nanso mmere nyinaa mu no, ɛsɛ sɛ wohwɛ wo ho so yiye. Mia wʼani wɔ amanehunu mu. Yɛ ɔsɛmpakafo adwuma na di wo dwuma nyinaa sɛ Onyankopɔn somfo.\n6Wogu so rehwie me sɛ afɔre ahwiesa, na bere abɛn sɛ migyaw asetena yi. 7Ɔko pa no, mako, mmirika no, mawie tu; gyidi no makora. 8Afei nea ɛwɔ ma me ne nkonim akyɛde, trenee ahenkyɛw a Awurade a ɔyɛ Otemmufo treneeni no de bɛma me da no, ɛnyɛ me nko, na mmom, wɔn a wɔatena ase wɔ ɔdɔ mu atwɛn no no nyinaa.\n9Bɔ mmɔden bra me nkyɛn ntɛm. 10Dema dɔɔ nnɛ wiase yi ma ɔyɛɛ saa guan gyaa me hɔ kɔɔ Tesalonika. Kreske kɔɔ Galatia, Tito nso kɔɔ Dalmatia. 11Luka nko ara na ɔne me wɔ ha. Fa Marko ka wo ho na wo ne no mmra, efisɛ obetumi aboa me adwuma no yɛ. 12Mesomaa Tihiko kɔɔ Efeso. 13Sɛ woreba a, fa mʼatade a migyaw wɔ Karpo nkyɛn wɔ Troa no brɛ me. Ɛyɛ a, fa me nwoma mmobɔwee no nso ka ho, ne titiriw no nea wɔde aboa nwoma yɛe no.\n14Aleksandro, kɔbere dwumfo no, haw me papaapa; Awurade betua no nea ɔyɛɛ no so ka. 15Ɛyɛ a hwɛ wo ho yiye wɔ ne ho, efisɛ na ɔsɔre tia nsɛm a yɛka no mu denneennen.\n16Bere a mereyi me ho ano no, obiara ammoa me. Wɔn nyinaa guan gyaa me. Onyankopɔn mfa nkyɛ wɔn. 17Nanso Awurade ne me tena maa me ahoɔden ma mitumi kaa asɛm no kyerɛɛ amanamanmufo ma wotiei. Ogyee me fii gyata anom. 18Na Awurade begye me afi bɔne nyinaa mu na ɔde me akɔ ɔsoro Ahenni no mu wɔ asomdwoe mu. Ɔno na anuonyam nka no daa daa. Amen.\n19Kyia Priska ne Akwila ne Onesiforo fifo nyinaa ma me.\n20Erasto kaa Korinto na migyaw Trofimo wɔ Mileto, efisɛ na ɔyare. 21Bɔ mmɔden bra ansa na awɔwbere adu.\nEubulo ne Pude ne Lino ne Klaudia ne anuanom no nyinaa kyiakyia wo.\n22Awurade ne wo honhom ntena. Adom nka mo nyinaa.\nAKCB : 2 Timoteo 4


Atosɛm a Ama Onyankopɔn Nipaban Ahintaw—‘Nyame Mu Nnipa Baasa’\nKENKAN WƆ Afrikaans Albanian Amharic Arabic Armenian Aymara Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Oromo Pangasinan Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Urdu Uruund Uzbek Vietnamese Wayuunaiki Xhosa Yoruba Zulu\nKristosom “asɔre akɛse abiɛsa no nyinaa—Roma Katolek, Ortɔdɔks, ne Protestant—wɔn nyinaa gye tom sɛ yɛwɔ Nyame mu nnipa baasa: Nyame Agya, Nyame Ɔba ne Nyame Honhom Kronkron. Kristosom kyerɛkyerɛ sɛ saa gyidi no nkyerɛ sɛ yɛwɔ anyame baasa, na mmom baasa no nyinaa bom biako.”—The New Encyclopædia Britannica.\nOnyankopɔn Ba Yesu anka da sɛ ɔne n’Agya bom biako. Mmom ɔkae sɛ: “Merekɔ Agya no nkyɛn, efisɛ Agya no yɛ kɛse sen me.” (Yohane 14:28) Afei nso ɔka kyerɛɛ n’asuafo no sɛ: “Merekɔ m’Agya ne mo Agya ne me Nyankopɔn ne mo Nyankopɔn no nkyɛn.”—Yohane 20:17.\nHonhom kronkron nyɛ nipa. Kristofo a wodi kan no, “honhom kronkron hyɛɛ wɔn nyinaa mãmã,” na Yehowa kae sɛ: “Mehwie me honhom no bi agu ɔhonam ahorow nyinaa so.” (Asomafo Nnwuma 2:1-4, 17) Enti honhom kronkron nyɛ obi a ɔka Baasakoro bi ho, na mmom ɛyɛ tumi a Onyankopɔn de yɛ ade.\nKatolek animdefo Karl Rahner ne Herbert Vorgrimler kyerɛkyerɛ Baasakoro no mu sɛ, “sɛ wɔanyi ankyerɛ obi a ɔrentumi nte ase, na sɛ woyi kyerɛ obi mpo a, ɔrentumi nte ase nwie.” Sɛ wuntumi nhu sɛnea obi te a, wubetumi adɔ no ama ayɛ yiye? Baasakoro nkyerɛkyerɛ no ayɛ osiakwan, enti nkurɔfo ntumi nhu Onyankopɔn yiye na wɔadɔ no.\nYɛkaa Marco ho asɛm wɔ asɛm a edi kan no mu; ohui sɛ Baasakoro nkyerɛkyerɛ no ayɛ osiakwan ama no. N’asɛm ne sɛ: “Ɛyɛɛ me sɛ Onyankopɔn de ne nipaban ahintaw me, na mihuu no sɛ ne ho yɛ hu na ɔwɔ akyirikyiri dodo, na merentumi mmɛn no.” Nanso “Onyankopɔn nyɛ sakasaka Nyankopɔn.” (1 Korintofo 14:33) Onyankopɔn mfaa ne ho nhintaw yɛn, na mmom ɔpɛ sɛ yehu no. Yesu kae sɛ: “Yɛsom nea yenim.”—Yohane 4:22.\nMarco ka sɛ: “Bere a mihui sɛ Onyankopɔn nyɛ Baasakoro fã no, afei de, mitumi faa no adamfo.” Sɛ yehu sɛ Yehowa mfaa ne nipaban nsiee yɛn, na ɔyɛ obi a yebetumi ahu no yiye a, ɛnyɛ den koraa sɛ yɛbɛpɛ n’asɛm. Bible ka sɛ: “Nea ɔnnɔ no nnim Onyankopɔn, efisɛ Onyankopɔn ne dɔ.”—1 Yohane 4:8.\nText Baabi a wubetumi atwe nneɛma akenkan ƆWƐN-ABAN November 2013 | Atosɛm a Ɛmma Nnipa Ntumi Mmɛn Onyankopɔn\nAudio Baabi a wubetumi atwe nneɛma abɔ atie ƆWƐN-ABAN November 2013 | Atosɛm a Ɛmma Nnipa Ntumi Mmɛn Onyankopɔn


ምሳሌ 10 NASV – Mmɛbusɛm 10 ASCB | Biblica\nምሳሌ 10 NASV – Mmɛbusɛm 10 ASCB\nƆba nyansafoɔ ma nʼagya ani gye,\nna ɔba kwasea brɛ ne maame awerɛhoɔ.\n2Ɛkwan bɔne so ahonya nni boɔ,\nnanso tenenee gye onipa firi owuo mu.\n3Awurade remma ɛkɔm nne ɔteneneeni\nna omumuyɛfoɔ deɛ ɔka nʼadepa gu.\nnanso nsiyɛfoɔ nsa de ahonya ba.\n5Deɛ ɔboaboa nnɔbaeɛ ano wɔ ahuhuro berɛ no yɛ ɔba nyansafoɔ\nna deɛ ɔda wɔ twaberɛ mu no yɛ ɔba nimguaseni.\n6Teneneefoɔ hyɛ nhyira kyɛ\nna akakabensɛm ayɛ omumuyɛfoɔ anom ma.\n7Ɔteneneeni nkaeɛ yɛ nhyira,\nna omumuyɛfoɔ din bɛporɔ.\n8Akoma mu nyansafoɔ tie ɔhyɛ nsɛm,\nna ɔkwasea kasafoɔ hwe ase.\n9Ɔnokwafoɔ nante dwoodwoo,\nna deɛ ɔfa akwan kɔntɔnkye so no ho bɛda adi.\n10Deɛ ɔde nitan bu nʼani no de ɔhaw ba,\n11Ɔteneneeni anom yɛ nkwa asutire,\n12Ɔtan hwanyan mpaapaemu,\nnanso ɔdɔ kata mfomsoɔ nyinaa so.\n13Wohunu nyansa wɔ nhunumufoɔ anom,\nna abaa fata deɛ ɔnni atemmuo akyi.\n14Anyansafoɔ kora nimdeɛ,\nnanso ɔkwasea ano frɛfrɛ ɔsɛeɛ.\n15Adefoɔ ahonya yɛ wɔn kuropɔn a wɔabɔ ho ban,\nnanso ahiafoɔ hia yɛ wɔn asehweɛ.\n16Ateneneefoɔ akatua de nkwa brɛ wɔn,\nna deɛ amumuyɛfoɔ nya no de asotwe brɛ wɔn.\n17Deɛ ɔtie nteteeɛ pa no kyerɛ nkwa kwan,\nna deɛ ɔpo ntenesoɔ no di afoforɔ anim yera ɛkwan.\n18Deɛ ɔkata nitan soɔ no yɛ ɔtorofoɔ,\nna deɛ ɔdi nsekuro no yɛ ɔkwasea.\n19Mfomsoɔ mpa ɔkasa bebree mu,\nna deɛ ɔkora ne tɛkrɛma no yɛ onyansafoɔ.\n20Ɔteneneeni tɛkrɛma yɛ dwetɛ amapa\nnanso omumuyɛfoɔ akoma nni boɔ.\n21Teneneefoɔ ano ho mfasoɔ ma bebree aduane,\nna atemmuo a nkwaseafoɔ nni enti wɔwuwu.\nna ɔmmfa ɔhaw biara nka ho.\n23Bɔneyɛ yɛ anigyedeɛ ma ɔkwasea,\nnanso deɛ ɔwɔ nimdeɛ anigyeɛ wɔ nyansa mu.\n24Deɛ amumuyɛfoɔ suro no bɛba wɔn so;\nna deɛ teneneefoɔ pɛ no, wɔde bɛma wɔn.\n25Sɛ ahum no bɛtwam a, amumuyɛfoɔ yera,\nnanso teneneefoɔ gyina hɔ pintinn afebɔɔ.\n26Sɛdeɛ nsã kekakeka ka ɛse, na wisie kɔ ani no,\nsaa ara na ɔkwadwofoɔ yɛ ma wɔn a wɔsoma noɔ.\nnanso wɔtwa amumuyɛfoɔ nkwa so.\n28Teneneefoɔ anidasoɔ de ahotɔ ba,\nnanso amumuyɛfoɔ anidasoɔ nkɔsi hwee.\n29Awurade ɛkwan yɛ dwanekɔbea ma ɔteneneeni,\nnanso ɛyɛ ɔsɛeɛ ma wɔn a wɔyɛ bɔne.\n30Wɔrentɔre teneneefoɔ ase da,\nnanso amumuyɛfoɔ renka asase no so.\n31Nyansa firi teneneeni anom ba\nnanso tɛkrɛma a ɛdaadaa no wɔbɛtwa atwene.\n32Teneneefoɔ ano nim adeɛ a ɛfata\nna omumuyɛfoɔ ano nim deɛ ɛyɛ nnaadaasɛm nko ara.\nASCB : Mmɛbusɛm 10


Yarefo a Wannye Mogya | Nsɛm a Wɔbisabisa\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Zulu\nNsɛm a Wɔbisabisaa Song Hee Kang\nBere a Song Hee dii mfe 11 no, ne maame huu sɛ wakyea kakra. Dɔkotafo yɛɛ nhwehwɛmu no, wɔhuu sɛ abofra no akyi dompe akoa. Sɛ yareɛ yi yɛ obi a, ɛma n’akyi berɛmo no mu kɔntɔn yɛ te sɛ “Ɔ” anaa “S.” Song Hee yareɛ no mu bɛyɛɛ den ma na ɛhia sɛ wɔyɛ no oprehyɛn. Nanso asɛm no ne sɛ, na Song Hee mpɛ sɛ wɔma no mogya. “Nyan!” kyerɛwfo ne no twetwee nkɔmmɔ.\nBere a wohuu sɛ woanya yareɛ no, dɔkotafo tumi yɛɛ ho biribi?\nDɔkotafoɔ mmienu hwɛɛ me mfe mmiɛnsa, nanso da biara na yareɛ no reyɛ kɛse. Ɛduu baabi no na m’akyi dompe no akoa ara ma ɛmia m’akoma ne m’ahrawa. Enti mehome a na ɛnsi so. Ɔkwan biara so na ɛsɛ sɛ wɔyɛ me oprehyɛn.\nWopenee so sɛ wɔnyɛ wo oprehyɛn no?\nAane. Nanso wɔma mehuu sɛ ɛnyɛ oprehyɛn ketewa. Mereka yi, na me mu akoa sɛ kɔtɔkorɔ. Nanso oprehyɛn no kɔfaa nsɛm pii baeɛ. Esiane me som ne me gyidi a ɛgyina Bible so nti, na mempɛ sɛ megye mogya.\nƐnneɛ, wonyaa dɔkota a ɔbɛyɛ oprehyɛn a ɔremma wo mogya?\nMe ne me maame kɔɔ yɛn kurom Florida, U.S.A kɔhuu dɔkota bi. Bere a mekae sɛ merennye mogya no, ɔka kyerɛɛ me sɛ dɔkota biara nni hɔ a ɔbɛyɛ oprehyɛn kɛse yi a ɔremma me mogya. Nea ɛsɛee asɛm no koraa ne sɛ, ɔse manyɛ oprehyɛn no a, merenni mfe 20 mpo na mawu. Afei koraa na na madi mfe 14.\nWomaa no huu nea enti a wose wonnye mogya no?\nAane. Bible ama mahu sɛ Onyankopɔn bu mogya sɛ ade kronkron; nnipa mogya oo, aboa mogya oo, ɔbu no kronkron. Israelfo mpo deɛ, sɛ obi bɔ ne ho mmusuo di mogya a, na ɔde ne nkwa twa so! Mede asɛm a ɛwɔ Asomafoɔ Nnwuma 15:19, 20 nso kyerɛɛ no. Ɛtu Kristofo fo sɛ ‘wɔntwe wɔn ho mfiri mogya ho.’ Nea wei kyerɛ ne sɛ ɛnsɛ sɛ obi gye mogya kɔ ne mu ɔkwan biara so—ɔde fa n’anom oo, ne ntini mu oo, ɛnyɛ.\nDɛn na dɔkota no kaeɛ?\nƆno deɛ, n’asɛm ara ne sɛ ɔbɛma me mogya. Wonim, ayaresabea hɔ mpanimfoɔ kaa sɛ, sɛ mepene so ma wɔma me mogya a, wɔbɛyɛ oprehyɛn no a wɔrennye me kaprɛ mpo.\nWei deɛ sɛ wɔadom wo! Ɛnneɛ, dɛn na wo ne wo maame yɛeɛ?\nƐwom, na dɔkota biara nni hɔ a ɔpɛ sɛ ɔyɛ oprehyɛn no a mogya nka ho, nanso wei ammɔ yɛn hu. Yɛsii nketekrakye sɛ yɛrennye mogya. Afei asɛm foforo bɛbɔɔ mu. Mmara mu no, na meda so ara yɛ abofra. Enti bere a me tebea no mu yɛɛ den no, asɛm no kɔpuee kɔɔto. Nanso anigyesɛm ne sɛ aban lɔyafoɔ a wɔwɔ Florida no maa yɛn bosome sɛ yɛmfa nhwehwɛ dɔkota a ɔbɛyɛ nea yɛpɛ.\nMonyaa obi anaa?\nAane! Yehowa Adansefo apaw mpanimfoɔ kuo bi a wɔfrɛ wɔn Ayaresabea Ntam Nkitahodi Boayikuw. Mpanimfoɔ yi kɔnyaa dɔkota bi wɔ New York a ɔwɔ me yareɛ no ho nimdeɛ paa. Dɔkota no kaa sɛ ɔbɛtumi ahwɛ me, enti memmɛhu no. Anikasɛm ne sɛ bosome a kɔɔto no de maa yɛn no koraa annu.\nOprehyɛn no kɔɔ sɛn?\nBiribiara kɔɔ so kama! Dɔkota a ɔyɛɛ oprehyɛn no din de Robert M. Bernstein. Ɔde nnadeɛ hyehyɛɛ m’akyi kuraa m’akyi berɛmo no mu. Ɔkyɛɛ oprehyɛn no mu mmienu; ɔwiee nea ɛdi kan no, nnawɔtwe mmienu na ɔyɛɛ nea ɛtɔ so mmienu no.\nAdɛn nti na ɔkyɛɛ oprehyɛn no mu mmienu?\nƆyɛɛ saa na sɛ ɛkɔba sɛ oprehyɛn a ɛdi kan no mu no mogya tu me pii a, ɛbɛdu nnawɔtwe mmienu deɛ, na masan anya mogya a ɛbɛma watumi ayɛ nea ɛtɔ so mmienu no. Nanso nea ɛkɔbae ne sɛ, oprehyɛn mmienu no nyinaa mu no, mogya antu me ahe biara. Ne nyinaa ne sɛ na dɔkota no ne n’aboafo nim wɔn adwuma, na wɔtoo wɔn bo ase yɛɛ biribiara pɛpɛɛpɛ. Nokwasɛm ne sɛ me ho tɔɔ me ntɛm; adeɛ yi wamfa obi mogya amfra me deɛ na akɔfa ɔhaw foforo bi abrɛ me.\nDɔkota no huu saa no, ɛkaa no sɛn?\nƐsɛ sɛ dɔkotafo hwɛ onipa mũ no nyinaa\nN’ani gyee papa! Ɔkaa sɛ: “Ɛnyɛ oprehyɛn nko ara ne ayaresa; nneɛma pii ka ho.” Ɔkaa sɛ ɛsɛ sɛ dɔkotafo hwɛ onipa mũ no nyinaa na ɔsusu ne gyidi ho. Sɛ woyi Yehowa Adansefo si nkyɛn a, nnipa pii ne dɔkota yi bɛyɛ adwene.\nSong Hee maame yɛ Yehowa Danseni, na Song Hee nso suaa Bible bɔɔ asu 2012. Saa bere no na wadi mfe 16.\nAyaresabea Ntam Nkitahodi Boayikuw boa Yehowa Adansefo ma wɔnya dɔkota a ɔbɛhwɛ wɔn yie a ɔrema wɔn mogya.\nClinical Excellence Commission, New South Wales (Australia) Health kaa sɛ: “Sɛ wɔtwe obi mogya ma onipa foforo a, ɛte sɛ nea wɔde ne honam akwaa bi akɔdua ɔfoforo no nipadua mu. Nipadua no rennye no bɔkɔɔ saa. Enti ɛnyɛ adeɛ a ɛsɛ sɛ yɛdi ho agorɔ.”\nSCOLIOSIS YAREƐ HO NSƐM\nBerɛmo a akoa\nƐnyɛ ɔkwan a obi fa so tena ase anaa adesoa duruduru na ɛma ɔnya Scoliosis. * Bio nso sɛ obi nni aduannuro calcium a, ɛnkyerɛ sɛ ɔbɛnya yareɛ yi bi\nBerɛmo mu yareɛ yi nyɛ nsanyareɛ\nSɛ ɔyarefo no hyɛ braces a, ɛmma ne berɛmo no mu nyɛ den, na mmom ɛboa na n’akyi dompe ankoa bi anka ho\nSɛ obi nya scoliosis na wɔyɛ no oprehyɛn a, ɛnkyerɛ sɛ ɔrentumi nwo\nBɛsi saa bere yi nnuruyɛfo nhuu nea obi bɛyɛ akwati saa yareɛ yi koraa\nSɛ obi nom sigaret a, ɛma yareɛ no ko yɛ den\n^ nky. 34 Ɛfi: Spinal Deformity: Scoliosis and Kyphosis—A Handbook for Patients; “Diseases and Conditions—Scoliosis.” Mayo Clinic Staff, Mayo Clinic, U.S.A., na wɔkyerɛwee.


Yohane Adiyisɛm 6 NA-TWI - Nsɔwano - Afei mihui sɛ Oguammaa no - Bible Gateway\nYohane Adiyisɛm 6\nYohane Adiyisɛm 5Yohane Adiyisɛm 7\nYohane Adiyisɛm 6 Nkwa Asem (NA-TWI)\n6 Afei mihui sɛ Oguammaa no abue nsɔwano ason no mu nea edi kan ano, na metee sɛ ateasefo baanan no mu baako de nne a ɛte sɛ apranaa reka se, “Bra!”\n2 Mehwɛe, na mihuu ɔpɔnkɔ fitaa bi wɔ hɔ. Na nea ɔte ne so no kita agyan na wɔmaa no ahenkyɛw. Ɔkɔe sɛ nkonimdifo kodii nkonim.\n3 Afei Oguammaa no buee nsɔwano a ɛto so abien no ano, na metee sɛ ɔteasefo a ɔto so abien no reka se, “Bra!”\n4 Ɔpɔnkɔ foforo a ɔyɛ kɔkɔɔ bae. Wɔmaa nea ɔte ne so no tumi sɛ ɔmfa ɔko mmra asase so na nnipa nkunkum wɔn ho. Wɔmaa no nkrante kɛse bi.\n5 Afei Oguammaa no buee nsɔwano a ɛto so abiɛsa no ano, na metee sɛ ɔteasefo a ɔto so abiɛsa no reka se, “Bra!” Mehwɛe, na mihuu ɔpɔnkɔ tuntum bi wɔ hɔ. Ne kafo no kita nsania abien. 6 Metee biribi te sɛ nne bi fi ateasefo baanan no nkyɛn. Na nne no se, “Awi susukora yɛ da koro akatua, ɛnna aburow susukora abiɛsa nso yɛ da koro akatua. Nanso, nsɛe ngo no ne nsa no!”\n7 Afei Oguammaa no buee nsɔwano a ɛto so anan no ano, na metee sɛ ɔteasefo a ɔto so anan no reka se, “Bra!” 8 Mehwɛe na mihuu ɔpɔnkɔ nsonso bi. Wɔtoo ne sotefo no din Owu a Asaman di akyiri pɛɛ. Wɔmaa no asase nkyɛm anan mu baako so tumi sɛ ɔmfa ɔko, ɔkɔm, ɔyare ne nkekaboa a wɔwɔ asase so nkum wɔn.\n9 Afei Oguammaa no buee nsɔwano a ɛto so anum no ano. Mihuu afɔremuka bi na ase na wɔn a wokum wɔn wɔ asɛnka no ho na wɔde gyidi dii adanse no akra wɔ. 10 Wɔde nne a ano yɛ den kae se, “Otumfoɔ Awurade, ɔkronkronni ne nokwafo! Woretwɛn akosi da bɛn ansa na woabu nnipa a wɔwɔ asase so atɛn na woatwe wɔn aso sɛ wokunkum yɛn?” 11 Wɔmaa wɔn mu biara atade fitaa, na wɔka kyerɛɛ wɔn se wɔntwɛn kakra kosi sɛ wobekum wɔn nuanom asomfo abɛka wɔn ho.\n12 Na mihui sɛ Oguammaa no buee nsɔwano a ɛto so asia no ano. Na asasewosow a ano yɛ den bae maa owia yɛɛ tumm sɛ tuntum, na ɔsram yɛɛ kɔɔ sɛ mogya. 13 Na nsoromma tetew fi soro bɛhwee asase so te sɛ nea mframa a ano yɛ den bɔ akutu bun ma ɛtew gu fam pɛ. 14 Ɔsoro yerae te sɛ nhoma a wɔabobɔw, na mmepɔw, ne nsupɔw fii wɔn atenae. 15 Na asase so ahemfo ne nnipa akɛse ne asafohene ne adefo ne ahoɔdenfo ne nkoa ne adehye nyinaa hintahintaw abodan ne mmepɔw mu abotan mu. 16 Na wɔka kyerɛɛ mmepɔw no ne abotan no se, “Monkata yɛn so na momfa yɛn nsie sɛnea ɛbɛyɛ a nea ɔte ahengua no so no ani nhu yɛn na yemfi Oguammaa no abufuw ano. 17 Wɔn abufuw no da kɛse adu, na hena na obetumi agyina ano?”


“Dɔ Yehowa Wo Nyankopɔn”—Mat 22:37 | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.”—MAT. 22:37.\nSɛ obi ka sɛ ɔdɔ Onyankopɔn a, ɛkyerɛ sɛn?\nAdɛn nti na ɛsɛ sɛ yɛdɔ Yehowa?\nDɛn na yɛde bɛkyerɛ sɛ yɛdɔ Yehowa Nyankopɔn?\n1. Ɛyɛɛ dɛn na ɔdɔ a ɛwɔ Onyankopɔn ne ne Ba no ntam yɛɛ kɛse?\nBERE bi Yesu kyerɛɛ sɛnea ɔne n’Agya ntam te. Ɔkae sɛ: “Medɔ Agya no,” na “Agya no pɛ Ɔba no asɛm.” (Yoh. 5:20; 14:31) Ɛnsɛ sɛ eyi yɛ yɛn nwonwa, efisɛ ansa na Yesu reba asase so no, na ɔne n’Agya abom ayɛ adwuma mfe deɛ enni hɔ. Enti Bible frɛ Yesu “odwumayɛni a ne ho akokwaw.” (Mmeb. 8:30) Saa bere no nyinaa Yesu suaa nneɛma pii fii n’Agya hɔ, na ɛmaa ɔdɔ a ɛwɔ wɔn ntam no yɛɛ kɛse.\n2. (a) Sɛ obi dɔ obi a, ɛkyerɛ sɛn? (b) Nsɛmmisa bɛn na yebesusuw ho?\n2 Sɛ obi dɔ obi a, ɛkyerɛ sɛ ɔpɛ n’asɛm paa. Odwontofo Dawid kae sɛ: “Mɛdɔ wo, O Yehowa, m’ahoɔden.” (Dw. 18:1) Eyi kyerɛ sɛ na Dawid pɛ Yehowa asɛm, na saa na ɛsɛ sɛ yɛn nso yɛyɛ. Asɛm no ne sɛ Yehowa ankasa pɛ yɛn asɛm. Sɛ yɛyɛ aso ma Yehowa a, ɔno nso bɛkyerɛ sɛ ɔdɔ yɛn. (Monkenkan Deuteronomium 7:12, 13.) Yenhu Onyankopɔn, enti yɛbɛyɛ dɛn adɔ no? Ɛnde, sɛ yɛka sɛ obi dɔ Yehowa a, ɛkyerɛ sɛn? Adɛn nti na ɛsɛ sɛ yɛdɔ no? Na dɛn na yɛde bɛkyerɛ sɛ yɛdɔ no?\nNEA ENTI A YEBETUMI ADƆ ONYANKOPƆN\n3, 4. Adɛn nti na yebetumi adɔ Yehowa?\n3 “Onyankopɔn yɛ Honhom,” enti yentumi nhu no. (Yoh. 4:24) Nanso yebetumi adɔ Yehowa. Nokwasɛm ni, Bible ka sɛ yɛnnɔ no. Mose ka kyerɛɛ Israelfo no sɛ: “Fa wo koma nyinaa ne wo kra nyinaa ne w’ahoɔden nyinaa dɔ Yehowa wo Nyankopɔn.”—Deut. 6:5.\n4 Yebetumi ayi yɛn yam adɔ Onyankopɔn. Adɛn ntia? Ɔno na ɔbɔɔ yɛn, na ɔde biribi adua yɛn mu a ɛma yɛte wɔ yɛn mu sɛ yɛnsom no. Bio nso, ɔde ɔdɔ bɔɔ yɛn. Sɛ yehu Yehowa yiye a, ɛma yɛdɔ no paa, na ɛno nso ma yɛn ani gye. Enti Yesu kae a ɔmmoa sɛ: “Anigye ne wɔn a wonim wɔn honhom mu ahiade, efisɛ ɔsoro ahenni no yɛ wɔn dea.” (Mat. 5:3) Owura bi a ɔde A. C. Morrison kyerɛw sɛ: “Biribi wɔ nnipa ho a ɛyɛ nwonwa paa: Wofi atifi oo, wofi anafo oo, apuei oo, atɔe oo, nnipa gye di sɛ Onyankopɔn bi wɔ hɔ a ɛsɛ sɛ wɔhwehwɛ n’akyi kwan.”—Man Does Not Stand Alone.\n5. Adɛn nti na yebetumi aka sɛ ɛnyɛ beresɛe sɛ yɛbɛhwehwɛ Onyankopɔn?\n5 Ɛyɛ beresɛe sɛ obi bɛhwehwɛ Onyankopɔn anaa? Dabida! Nokwasɛm ne sɛ ɔno ankasa pɛ sɛ yehu no. Ɔsomafo Paulo sii eyi so dua bere a ɔredi nnipa bi adanse wɔ Areopago no. Na ɛhɔ bɛn tete Atene nyame bi a ɔde Athena asɔrefie. Wo deɛ fa no sɛ wowɔ hɔ bi na Paulo kae sɛ: “Onyankopɔn a ɔyɛɛ wiase ne nea ɛwɔ mu nyinaa no” nte “asɔredan a wɔde nsa ayɛ mu.” Paulo de kaa ho sɛ Onyankopɔn na “ɔyɛɛ nnipa aman nyinaa fii onipa biako mu sɛ wɔntena asase nyinaa so, na ɔhyɛɛ mmere too hɔ de ahye nso totoo nnipa tenabea, na wɔapɛ Onyankopɔn akyi kwan, ahwehwɛ no denneennen kosi sɛ wobehu no, nanso nokwasɛm ne sɛ ɔne yɛn mu biara ntam nware.” (Aso. 17:24-27) Enti emu da hɔ fann; nnipa betumi ahwehwɛ Onyankopɔn ahu no. Yehowa Adansefo bɛboro ɔpepem nson ne fã ahu no, na wɔdɔ no paa.\nSƐ OBI DƆ ONYANKOPƆN A, ƐKYERƐ SƐN?\n6. Yesu kae sɛ dɛn ne “ahyɛde a ɛyɛ kɛse sen ne nyinaa ne nea edi kan”?\n6 Sɛ yɛka sɛ yɛdɔ Yehowa a, ɛnyɛ yɛn ano ne asɛm no, na mmom ɛsɛ sɛ efi yɛn komam. Bere bi Farisini bi bisaa Yesu asɛm, na mmuae a ɔde maa no no boa ma yɛte nea yɛreka yi ase. Farisini no bisae sɛ: “Ɔkyerɛkyerɛfo, Mmara no mu ahyɛde bɛn na ɛyɛ kɛse?” Ɛnna Yesu buae sɛ: “‘Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.’ Eyi ne ahyɛde a ɛyɛ kɛse sen ne nyinaa ne nea edi kan.”—Mat. 22:34-38.\n7. Sɛ wɔka sɛ yɛmfa (a) yɛn “koma nyinaa” (b) yɛn “kra nyinaa” (d) yɛn ‘adwene nyinaa’ nnɔ Onyankopɔn a, ɛkyerɛ sɛn?\n7 Sɛ Yesu ka sɛ yɛmfa yɛn “koma nyinaa” nnɔ Onyankopɔn a, dɛn na ɛkyerɛ? “Koma” a Yesu kaa ho asɛm no gyina hɔ ma nea yɛpɛ ne nea yɛn kɔn dɔ. Saa koma no na Yesu se yɛmfa ne nyinaa nnɔ Onyankopɔn. Bio nso, ɛsɛ sɛ yɛde yɛn “kra nyinaa” dɔ Onyankopɔn. Eyi nso kyerɛ sɛ, ɛsɛ sɛ yɛde yɛn nipa mũ no nyinaa ne yɛn nkwa dɔ no. Saa ara nso na Yesu kae sɛ yɛmfa yɛn ‘adwene nyinaa’ nnɔ Onyankopɔn. “Adwene” a ɔreka ho asɛm no kyerɛ yɛn nsusuwii nyinaa. Ne tiawa mu no, nea Yesu repɛ akyerɛ ara ne sɛ yɛmfa yɛn biribiara nnɔ Yehowa, ɛnsɛ sɛ yegyaw bi.\n8. Sɛ yɛdɔ Onyankopɔn paa a, dɛn na yɛbɛyɛ?\n8 Sɛ ɛyɛ nokware paa sɛ yɛde yɛn koma, yɛn kra, ne yɛn adwene nyinaa dɔ Onyankopɔn a, ɛnde yebesua n’Asɛm daa. Bio yɛbɛyɛ biribiara a ɔbɛka akyerɛ yɛn, na yɛde nsi ne ahokeka aka Ahenni ho asɛmpa no. (Mat. 24:14; Rom. 12:1, 2) Eyi nyinaa kyerɛ sɛ yɛdɔ Yehowa, na ɛbɛka yɛn afam ne ho papee. (Yak. 4:8) Sɛ yɛse yɛreka nneɛma mmaako mmaako nti a ɛsɛ sɛ yɛdɔ Onyankopɔn a, anka adagyew bɛbɔ yɛn. Nanso momma yensusuw emu kakra ho.\nNEA ENTI A ƐSƐ SƐ YƐDƆ YEHOWA\n9. Adɛn nti na wodɔ Yehowa?\n9 Yehowa ne yɛn Bɔfo na ɔma yɛn nea yehia biara. Paulo kae sɛ: “Ɛnam no so na yɛwɔ nkwa na yɛkeka yɛn ho na yɛwɔ hɔ.” (Aso. 17:28) Yehowa ayɛ asase fɛfɛɛfɛ ama yɛn sɛ yɛntena so. (Dw. 115:16) Bio, ɔma yɛn aduan ne nneɛma foforo a yehia na yɛatumi atena nkwa mu. Enti Paulo ka kyerɛɛ Listrafo abosonsomfo no sɛ, ‘Onyankopɔn teasefo no annyae ne ho adansedi efisɛ ɔyɛɛ papa, maa mo osu fii soro ne mmere a aduan ba, na ɔde aduan ne abotɔyam hyɛɛ mo koma mã.’ (Aso. 14:15-17) Sɛ yɛhwɛ sɛnea yɛn Bɔfo Kɛse no yi ne yam ma yɛn biribiara a yehia a, eyi nko ara mpo nkyerɛ sɛ ɛsɛ sɛ yɛdɔ no anaa?—Ɔsɛnk. 12:1.\n10. Sɛ yɛhwɛ nea Onyankopɔn ayɛ a ɔde beyi bɔne ne owu afi hɔ a, ɛsɛ sɛ ɛka yɛn sɛn?\n10 Onyankopɔn beyi bɔne ne owuo a Adam de gyaw yɛn no afi hɔ. (Rom. 5:12) Bible ka sɛ: “Onyankopɔn yi ne dɔ a ɔdɔ yɛn no kyerɛ, efisɛ yɛda so yɛ nnebɔneyɛfo no, Kristo wu maa yɛn.” (Rom. 5:8) Sɛ yenu yɛn ho fi yɛn bɔne ho na yenya Yesu agyede afɔre no mu gyidi a, Yehowa de yɛn bɔne bɛkyɛ yɛn. Eyi nyinaa ka yɛn ma yɛdɔ no.—Yoh. 3:16.\n11, 12. Anidaso nwonwaso bɛn na Yehowa ama yɛanya?\n11 Yehowa ‘ama yɛn anidaso, na eyi ma yenya anigye ne asomdwoe.’ (Rom. 15:13) Sɛ yɛn gyidi nti yehu amane a, saa anidaso yi na ɛbɔ yɛn kyidɔm. Kristofo a wɔasra wɔn a ‘wobedi nokware akosi owu mu no benya nkwa abotiri.’ (Adi. 2:10) Saa ara na anokwafo a aka no nso wɔ anidaso sɛ wɔbɛtena Paradise asase so afebɔɔ. (Luka 23:43) Sɛ wohwɛ anidaso nwonwaso a ɛte saa a, ɛka wo sɛn? Eyi mma w’ani nnye na wo koma ntɔ wo yam anaa? Anokwa, wohwɛ eyi nyinaa, ɛma wodɔ Onyankopɔn a ɔma yɛn “akyɛde pa ne adekyɛde a ɛyɛ pɛ biara” no.—Yak. 1:17.\n12 Onyankopɔn ama yɛanya anidaso sɛ awufo bɛsɔre. (Aso. 24:15) Sɛ yɛn biribi wu a, yedi yaw paa, nanso yɛwɔ anidaso sɛ Onyankopɔn benyan awufo, enti ‘yenni awerɛhow sɛnea wɔn a aka a wonni anidaso yɛ no.’ (1 Tes. 4:13) Yehowa Nyankopɔn dɔ yɛn, enti ne ho pere no mpo sɛ obenyan awufo, ɛnkanka anokwafo te sɛ Hiob. (Hiob 14:15) Hwɛ sɛ wɔanyan awufo na wɔn abusuafo ne wɔn nnamfo reyɛ wɔn atuu! Hwɛ anigye ara a ɛbɛyɛ! Sɛ saa anidaso yi anka yɛn amma yɛannɔ yɛn soro Agya Yehowa a, dɛn bio?\n13. Adanse bɛn na ɛwɔ hɔ a ɛkyerɛ sɛ Onyankopɔn dwen yɛn ho?\n13 Yehowa dwen yɛn ho. (Monkenkan Dwom 34:6, 18, 19; 1 Petro 5:6, 7.) Yenim sɛ Onyankopɔn ayɛ krado sɛ ɔbɛboa wɔn a wodi no nokware, enti yɛmmɔ hu. Nokwasɛm ne sɛ yɛyɛ ‘n’adidibea nguan.’ (Dw. 79:13) Wo deɛ hwɛ nea Onyankopɔn bɛyɛ ama yɛn daakye! Wapaw Yesu Kristo sɛ n’Ahenni no so hene, na ɔnam ne so beyi basabasayɛ, nhyɛso, ne amumɔyɛsɛm nyinaa afi hɔ. Afei obehyira adesamma asoɔmmerɛwfo na wɔanya asomdwoe ne anigye daa. (Dw. 72:7, 12-14, 16) Sɛ yedwinnwen eyi nyinaa ho a, ɛnka yɛn mma yɛmfa yɛn koma, yɛn kra, yɛn ahoɔden, ne yɛn adwene nyinaa nnɔ yɛn Nyankopɔn Yamyefo Yehowa anaa?—Luka 10:27.\n14. Hokwan kɛse bɛn na Onyankopɔn de adom yɛn?\n14 Yehowa de hokwan kɛse bi adom yɛn: Yɛyɛ n’Adansefo. (Yes. 43:10-12) Onyankopɔn de hokwan yi adom yɛn sɛ yɛntaa n’Ahenni no akyi na yɛnka nneɛma pa a ɛbɛba daakye nkyerɛ nnipa a wɔn anidaso asa. Yɛdɔ Onyankopɔn sɛ woama yɛn akwannya a ɛte saa. Sɛ yɛredi nkurɔfo adanse a, yɛde gyidi ne ahotoso na ɛyɛ saa. Adɛn ntia? Efisɛ asɛmpa a yɛka no fi Onyankopɔn Asɛm Bible mu, na ne bɔhyɛ biara nni hɔ a ɛmmam. (Monkenkan Yosua 21:45; 23:14.) Sɛ yɛse yɛreka nea nti a yɛdɔ Yehowa ne nhyira a wama yɛanya mmaako mmaako a, yɛrenka nwie nnɛ. Ɛnde, dɛn na yɛde bɛkyerɛ sɛ yɛdɔ no?\nDƐN NA YƐDE BƐKYERƐ SƐ YƐDƆ ONYANKOPƆN?\n15. Sɛ yesua Onyankopɔn Asɛm na yɛde bɔ yɛn bra a, ɛboa yɛn sɛn?\n15 Sua Onyankopɔn Asɛm daa, na fa bɔ wo bra. Sɛ yɛyɛ saa a, ɛkyerɛ sɛ yɛdɔ Yehowa, na yɛpɛ sɛ n’asɛm yɛ yɛn “kwan so hann.” (Dw. 119:105) Sɛ biribi reteetee yɛn na yennya yɛn ho twabere a, Bible mu asɛm yi betumi akyekye yɛn werɛ: “O Onyankopɔn, koma a abubu na apɛtɛw na worempo.” (Dw. 51:17) Dwom 94:18, 19 nso ka sɛ: “O Yehowa, w’adɔe na ɛwowaw me. Sɛ me mu dadwen yɛ bebree a, w’awerɛkyekye na ɛma me kra ani gye.” Yehowa hu abrɛfo mmɔbɔ. Nnipa asɛm yɛ Yesu nso mmɔbɔ. (Yes. 49:13; Mat. 15:32) Sɛ yegye bere sua Bible a, yehu paa sɛ Yehowa dɔ yɛn. Eyi ma ɔdɔ a yɛwɔ ma no no mu yɛ den.\n16. Adɛn nti na yɛbɔ mpae daa a, ɛbɛma ɔdɔ a yɛwɔ ma Onyankopɔn mu ayɛ den?\n16 Bɔ Onyankopɔn mpae daa. Sɛ yɛbɔ mpae a, ɛka yɛn bɛn Onyankopɔn efisɛ ɔno ne “mpaebɔ Tiefo.” (Dw. 65:2) Sɛ yehu sɛ Onyankopɔn tie yɛn mpaebɔ a, ɛma yɛdɔ no. Wo deɛ hwɛ, wonhyɛɛ no nsow sɛ Onyankopɔn mma wɔnsɔ yɛn nhwɛ ntra nea yebetumi? (1 Kor. 10:13) Sɛ biribi haw yɛn na yehwie yɛn komam asɛm gu Yehowa anim a, yehu sɛ yɛn ho adwo yɛn fɔmm. Ampa, “Onyankopɔn asomdwoe” bɔ yɛn ho ban. (Filip. 4:6, 7) Ɛtɔ da a, yɛbɛbɔ mpae wɔ yɛn tirim sɛnea Nehemia yɛe no, nanso wobɛhwɛ na Yehowa abua. (Neh. 2:1-6) Hwɛ sɛ daa wobɔ mpae na Yehowa kɔ so bua wo mpaebɔ! Wunnye nni sɛ ɛbɛma ɔdɔ a wowɔ ma no no mu ayɛ den? Bio, sɛ yehu sɛ Yehowa tie yɛn mpaebɔ a, bere biara a yebehyia sɔhwɛ bi no, yebenya ahotoso sɛ ɔbɛboa yɛn ma yɛagyina mu.—Rom. 12:12.\n17. Sɛ yɛdɔ Onyankopɔn a, sɛn na yebebu asafo nhyiam?\n17 Kɔ asafo nhyiam, amansin ne amantam nhyiam daa. (Heb. 10:24, 25) Tete bere mu no, na Israelfo hyiam tie Yehowa asɛm sua ne ho ade sɛnea ɛbɛyɛ a wobenya nidi ama no na wɔadi ne Mmara so. (Deut. 31:12) Ɛnnɛ nso Onyankopɔn aka sɛ yenhyiam, enti sɛ yɛdɔ no paa a, ɛrenyɛ den sɛ yebedi ahyɛde yi so. (Monkenkan 1 Yohane 5:3.) Momma yɛnhwɛ na yɛanyɛ biribiara a ɛbɛkyerɛ sɛ yebu adesua anaa nhyiam a yɛkɔ no adewa. Bere a yesuaa nokware no, yenyaa ɔdɔ maa Yehowa. Ɛnde, momma yensi yɛn bo sɛ yɛremma biribiara nnwudwo saa ɔdɔ no ano.—Adi. 2:4.\n18. Ɔdɔ a yɛwɔ ma Onyankopɔn ka yɛn ma yɛyɛ dɛn?\n18 Fa nsi ne ahokeka ka “asɛmpa no ho nokware” kyerɛ afoforo. (Gal. 2:5) Ɔdɔ a yɛwɔ ma Onyankopɔn ka yɛn ma yɛka Mesia Ahenni no ho asɛm kyerɛ nkurɔfo. Edu Harmagedon a, ɔhene a Onyankopɔn apaw no no ‘bɛtena pɔnkɔ so ama nokwaredi.’ (Dw. 45:4; Adi. 16:14, 16) Anokwa, ɛyɛ hokwan kɛse paa sɛ yɛbɛboa nnipa ma wɔahu ɔdɔ a Onyankopɔn wɔ ne wiase foforo a wahyɛ ho bɔ no. Ɛnyɛ yɛn dɛ sɛ yɛanya hokwan a ɛte saa?—Mat. 28:19, 20.\n19. Adɛn nti na ɛsɛ sɛ yɛma yɛn ani sɔ dwuma a Yehowa de asafo mu mpanyimfo redi no?\n19 Kyerɛ sɛ w’ani sɔ dwuma a Onyankopɔn de asafo mu mpanyimfo redi. (Aso. 20:28) Yehowa dwen yɛn ho na ɔpɛ sɛ esi yɛn yiye. Eyi nti na ɔde mpanyimfo ama yɛn. Mpanyimfo no te sɛ “mframa ano hintabea ne ahum ano guankɔbea, asase kesee so nsuten ne asase wosee so botan kɛse onwini.” (Yes. 32:1, 2) Hwɛ sɛ osuframa kɛse bi rebɔ na woanya baabi akohintaw! Anaa hwɛ sɛ owia kataban bi rebɔ na woanya ɔbotan bi nwini mu agyina! Mfatoho yi ma yehu mmoa a mpanyimfo de ma yɛn. Nokwasɛm ne sɛ bere a wiase haw ne abɛbrɛsɛ dokoro yɛn no, mpanyimfo no hyɛ yɛn nkuran ma yetumi som Yehowa. Eyi ma yɛn ho bae yɛn. Sɛ yɛbrɛ yɛn ho ase ma mpanyimfo no na yegye tom sɛ wɔyɛ “akyɛde” a Onyankopɔn de ama yɛn a, na yɛreda no adi sɛ yɛdɔ Onyankopɔn ne Kristo a ɔyɛ asafo no Ti no.—Efe. 4:8; 5:23; Heb. 13:17.\nYehowa ama yɛn mpanyimfo a wɔn ani ku yɛn ho (Hwɛ nkyekyɛm 19)\nMMA ƆDƆ A WOWƆ MA ONYANKOPƆN NO NNTƆ APE\n20. Sɛ wodɔ Onyankopɔn ampa a, Yakobo 1:22-25 bɛka wo sɛn?\n20 Sɛ wubetumi de wo nsa asi wo bo aka paa sɛ wodɔ Yehowa a, ɛnde ‘wobɛyɛ asɛm no yɛfo, na ɛnyɛ otiefo nko.’ (Monkenkan Yakobo 1:22-25.) Obi a ɔyɛ “asɛm no yɛfo” wɔ gyidi, na ɔde ne nnwuma kyerɛ saa. Sɛ yɛbɛyɛ nhwɛso a, obi a ɔte saa de nsi ne ahokeka yɛ asɛnka adwuma no, na sɛ ɔkɔ asafo nhyiam a, ɔma mmuae de hyɛ ne nuanom den. Sɛ wopɛ sɛ wone Yehowa adamfofa mu yɛ den a, wubedi ne “mmara a ɛyɛ pɛ” no so. Eyi kyerɛ sɛ nea ɔbɛka biara ɛsɛ sɛ wutie.—Dw. 19:7-11.\n21. Dɛn na yebetumi de yɛn mpaebɔ atoto ho?\n21 Sɛ yɛdɔ Yehowa Nyankopɔn a, yɛrentwentwɛn yɛn nan ase koraa sɛ yɛbɛbɔ no mpae. Tete Israel no, na asɔfo hye aduhuam ma Yehowa daa. Ɔhene Dawid de ne mpaebɔ totoo aduhuam ho, na ɔkae sɛ: “Ma me mpaebɔ nyɛ sɛ aduhuam wɔ w’anim, na me nsa a mema so no nyɛ sɛ anwummere aduan afɔre.” (Dw. 141:2; Ex. 30:7, 8) Sɛ yɛbrɛ yɛn ho ase na yɛde yɛn abisade ne nkotɔsrɛ ba Onyankopɔn anim, na yɛkamfo no da no ase a, yɛn mpaebɔ bɛyɛ sɛ aduhuam, na Yehowa ani bɛsɔ.—Adi. 5:8.\n22. Dɛn na yebesusuw ho wɔ adesua a edi hɔ no mu?\n22 Yesu kae sɛ yɛnnɔ Yehowa na ‘yɛnnɔ yɛn yɔnko sɛ yɛn ho.’ (Mat. 22:37-39) Sɛ yɛdɔ Yehowa na n’Asɛm da yɛn koma so a, ɛbɛka yɛn ma yɛadɔ yɛn yɔnko nipa. Yebesusuw eyi ho wɔ asɛm a edi hɔ no mu.


Ofi Kaiafa Abusua Mu | Adesua\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Wolaita Xhosa Yoruba Zulu\nƐtɔ bere bi a wɔn a wotutu fam hwehwɛ tete nneɛma mu hu biribi a ɛkyerɛ sɛ obi a Bible ka ne ho asɛm tenaa ase ankasa. Sɛ yɛbɛyɛ nhwɛso a, afe 2011 mu no, Israelfo nhomanimfo huu biribi a edi adanse sɛ Bible mu nipa bi tenaa ase, na wɔde too gua. Na ɛyɛ adaka fɛfɛɛfɛ bi a wɔakora so mfe 2,000; wɔde obi a wawu nnompe na egu mu.\nNea wɔakyerɛw wɔ adaka no ho ni: “Miriam, Maasia sɔfo Kaiafa a ofi Beth ′Imri babarima Yeshua babea.” Bere a wodii Yesu asɛm kum no no, na Yuda sɔfo panyin Kaiafa di mu akoten. (Yoh. 11:48-50) Abakɔsɛm kyerɛwfo Flavius Josephus kae sɛ ɔno ne “Yosef a wɔsan frɛ no Kaiafa” no. Ɛbɛyɛ sɛ na adaka no yɛ ne busuani bi dea. Na wɔadi kan ahu adaka no bi dedaw a wosusuw sɛ ɛyɛ ɔsɔfo panyin no ankasa dea. Na wɔakyerɛw ho Yehosef bar Caiapha, anaa Kaiafa babarima Yosef. * Enti ɛbɛyɛ sɛ na Miriam yɛ Kaiafa busuani.\nIsrael asoɛ a ɛhwɛ tete nneɛma so bɔ amanneɛ sɛ wogyee adaka a Miriam nnompe wom no fii akorɔmfo bi nsam. Ná akorɔmfo no akɔfa afi ɔdamoa bi mu. Sɛ wohwɛ adaka no ne ɛho nkyerɛwee a, ɛda adi sɛ ɛyɛ Miriam dea ampa.\nMiriam adaka no ma yehu biribi foforo nso. Ɛka “Maasia” ho asɛm. Ná Maasia ne asɔfokuw a ɛto so 24 a wɔsom wɔ Yerusalem asɔrefie hɔ. (1 Be. 24:18) Israel asoɛ a ɛhwɛ tete nneɛma so no kae sɛ nsɛm a egu adaka no ho da no adi sɛ “na Kaiafa abusua no ne Maasia asɔfokuw no bɔ abusua.”\nWohuu Beth ′Imri nso din wɔ adaka no ho. Asoɛ no kae sɛ ebia “Beth ′Imri yɛ asɔfo abusua bi din. Wɔn na wɔsan frɛ wɔn sɛ Imer mma no. (Esra 2:36, 37; Neh. 7:39-42) Na saa abusua no asefo ne Maasia asɔfokuw no.” Asoɛ no san kae sɛ ebetumi aba nso sɛ Beth ′Imri yɛ “baabi a Miriam anaa n’abusua fi.” Sɛ saa na ɛte oo, sɛ ɛnte saa oo, nea yenim ne sɛ Miriam adaka no ma yenya adanse a ɛkyerɛ sɛ nnipa a Bible ka wɔn ho asɛm no yɛ nnipa a wɔtenaa ase ankasa a na wɔda abusua mu.\n^ nky. 3 Sɛ wopɛ adaka a wɔde Kaiafa nnompe guu mu ho nsɛm pii a, hwɛ Ɔwɛn-Aban, January 15, 2006, kratafa 10-13. N’asɛmti ne “Ɔsɔfopɔn a Obuu Yesu Fɔ.”


መዝሙር 43 NASV - Nnwom 43 ASCB\n1Ao Onyankopɔn, bu me bem,\nna ka mʼasɛm a ɛtia ɔman a wɔnnsuro wo no ma me;\ngye me firi nnaadaafoɔ ne amumuyɛfoɔ nsam.\n2Woyɛ Onyankopɔn, mʼabandenden.\nAdɛn enti na woapo me?\nAdɛn enti na ɛsɛ sɛ menantenante twa adwo\nmʼatamfoɔ nhyɛsoɔ nti?\n3Soma wo hann ne wo nokorɛ\nma wɔn nkyerɛ me ɛkwan;\nma wɔmmfa me mmra wo Bepɔ Kronkron no so,\nfaako a woteɛ hɔ.\n4Afei, mɛkɔ Onyankopɔn afɔrebukyia anim\nmʼanigyeɛ ne mʼahosɛpɛ Onyankopɔn nkyɛn.\nMede sankuo bɛyi wo ayɛ,\nAo Onyankopɔn, me Onyankopɔn.\nASCB : Nnwom 43


Nkitahudie - Christiansborg Archaeological Heritage Project (CAHP)\nKristiɛnbɔk abankɛseɛm abakɔsɛm\nAdanse a ɛfiri tete fɛm nnoɔma a wɔ ahwehwɛmu mfeɛ bebree atwa mu (c 4000 B. C). wɔ nkran mpoano kyerɛ sɛ mpɔtam mu a wɔyi nsuomnam dodoɔ no a tenaa mmeaɛ a atwa asubɔntene ne bakaho ahyia.\nMfeɛ mpem ahanum no mu no (Sixteenth century), Abiberemfoɔ ne Abrofo dii dwa bom wɔ Abiberem Atɔeɛ mpoano. Wɔn dii dwa wo nnoɔma bi te sɛ Sika kɔkɔɔ, asonse, ne Arabik rɔba. Afei nso, wɔ nkankɔ a ɛbaa nsohyɛn ka ho ɛne nkoa afuo a wɔhyɛ aseɛ wɔ Amerika ( a ɛyɛ ɛnɛ mmerɛ mu aman a woaka wɔn ho abɔ mu ‚United Sates‛, ‘Caribbean’ ne Amerika anaafoɔ fam) no nti, ɛtwee Portuguisifo), Hollandifoɔ, Swedifoɔ, Denmakefoɔ ne Engiresifoɔ adwene bɛsii nkoa dwadie a wɔdi no Atlantik po asuogya no so.\nɛfiri afe apem ahanan aduɔwɔtwe mmienu (1482) de kɔsi afe apem ahanson aduɔwɔtwe nsia (1786) ntamu no mu, ɛbɛyɛ abankɛseɛm ne abankɛse (anaase dwadibea) aduɔwɔtwe na wɔsisieɛ, a ɛnam mpoano nsaneeɛ kwansini ahanan ntentensoɔ wɔ Keta ne Bɛyin ntamu, bɛbiaa kane no na wɔnim sɛ wɔfrɛ no ‚Guinea Mpoano‛ ne ‚Oboroni fitaa ɔdamena‛\nWɔ Osu, wɔ nkran no, Kristiɛnbɔk Abankɛseɛm dii dwumason kɛseɛ, ɛfiri sɛ na ɛsi beaɛ a ɛyɛ ma abrofo a wɔnam Atlantik po so no ne temanmufo dwadie. Swedifoɔ na ɛsii Kristiɛnbɔk Abankɛseɛm wɔ afe apem ahansia aduɔnum mmienu, (1652) sɛ ahomegyebea a wataa koraa nnoɔma wɔ hɔ. Wɔ afe apem ahansia ne aduɔsia (1660) no, Denmakefoɔ bɛfaa beaɛ no. Dwadie ho akwannya yɛɛ kese maa ntɛm paa, abankɛseɛm no beyɛɛ ketewa maa Denmakefoɔ no dwadie nhiadeɛ. ɛno nti, wɔ afe apem ahansia aduɔsia baako (1661) no, wɔde sika a ɛsom sika kɔkɔɔ 100oz tɔɔ asaase a na ɛwɔ homegyebea no aseɛ hɔ firii Nkran ɔmanhene hɔ. ɔsii abankɛse a wɔtoo din Christiɛnbɔk anaase Kristiɛn abankɛse a wɔde Denmake hene, ‘Christian V.’ din too so. Na ne kɛseɛ yɛ anamon aduɔson nnum, na abankɛse no wɔ taa kyire aduonu nnum anaa neɛ ɛboro saa wɔ ahyiaeɛ no mu biara so. Na ɛwɔ abantenten ne ayɔn akodeɛ aduonu nnan ne atuo a wɔde kyea nso kakrabi. Akyiri no, wɔtrɛɛ Kristiɛnbɔk mu ma no sesaa firii abankɛse bɛyɛɛ abankɛseɛm a ɛmaa korabea ne beaɛ wɔbetena nso bebree. Afei nso ɛboa maa wonyaa ahobanbo kɛseɛ a wɔde sii akan wɔ Hollandifoɔ ne Engiresifoɔ mpoano dwadie no. Esan sɛ Frederikbɔk a ɛbɛn ‘Cape’ mpoano no firii Denmakefoɔ no nsa nti, Abankɛseɛm no bɛyɛɛ Denmakefoɔ no asoeɛ foforɔ wɔ afe apem ahansia aduɔwɔtwe nnum (1685) no mu.\nWɔ mfeɛ a ɛdi akyiri no mu, Kristiɛnbɔk Abankɛseɛm ne abankɛse afoforɔ nkron maa Denmake nyaa kyɛfa kɛse wɔ mpoano atɔeɛ fam dwadie mu. Yie maa Abankɛseɛm no som a ɛsom bo no dɔɔso. ɛno nso nti wɔtrɛɛ mu maa ne kɛseɛ bɛyɛɛ mmɔhɔ mprɛ nnan. Wɔ afe apem ahanwɔtwe aduannan nson (1847) no, wɔtoo ban wɔ asaase yantam a ɛkɔ abankɛse no atifi fam nyinaa a ɛne ɛnɛ mmerɛ yi mu abranaa no. Turo yi mu na ɛkyiri yi wɔsii ɔmanpanin atenaeɛ.\nNa Kristiɛnbɔk wɔ ɛban a ɛmu yɛ den a wɔntumi ntwi fa so. Na Kristiɛnbɔk Abankɛseɛm nso wɔ peteem a afasuo atwa ho ahyia, ɛbura, asɔre dan, nkwadaa a aborofo ne abibifoɔ awo wɔn sukuu, adekoradan, mmeaɛ wotena, ‘gable’a ɛwɔ adɔma ne abantenten, ɛne tete akodeɛ aduonu nwɔtwe.\nNa wɔde Denmake mansoafoɔ Carl Gustav Engmann din na ato ɛbura no ho (1752 – 1757) ne yɔsuo mmienu a wɔde ‘Christian VI’ ne ‘Christian VII’ ahyɛsondeɛ na ato ho. Wɔsii ɛdan ketewa bi a ani kyere ɛpo no a na wɔde nnoɔma firi mpoano ba Abankɛseɛm hɔ tee. Na abankɛseɛm wɔ amanfoɔ nson a wɔnnyɛ asogyafoɔ. Na ɛbinom yɛ adɔkotafoɔ a ɔyɛ opiresan, ne asɔre akwankyerɛfoɔ. Na wɔka Denmakefoɔ asogyafoɔ aduasa mmiɛnsa a wɔte hɔ ne aboafoɔ wɔyɛ Abibiremfoɔ aha mmiɛnsa no ho. Na Denmakefoɔ ahoɔden wɔ saa mmerɛ yi mu sɔ ani yie.\nWɔ afe apem ahansia aduokron nnan (1694) ne afe apem ahanwɔtwe ne mmiɛnsa (1803) ntam mu hɔ no, Denmakefoɔ ne Abibiremfoɔ dii dwa wɔ abankɛseɛm hɔ. Denmakefoɔ no tɔn atuo, atuo aboba, akoraboɔ, nsa, ntoma, dadeɛ sekammoa ne adwumayɔ nnadeɛ, nkawa, nkyɛnsen, ɛne ahwehwɛ ntɔma de tɔɔ sika kɔkɔɔ. Wɔde Abibiremfoɔ a wɔfaa wɔn nkoa no kɔɔ ‘Carribean’ ne titire ne Denmakefoɔ babunu supɔ (‘St. Croix’, ‘St. Johns’ ne ‘St. Thomas’). ɛyɛ nokwasɛm sɛ Kristiɛnbɔk Abankɛseɛm ho hiaa yie wɔ Denmake sikasɛm mu firi afe apem ahasia aduɔwɔtwe nwɔtwe (1688) de besi afe apem ahanson aduannan nson (1747). Na ɛmaa Denmakefoɔ de Kristiɛnbɔk abankɛseɛm mfonin ne ne din too wɔn sika a na wɔdie so.\nWɔyi mmerɛ kakra bi firi mu a, Denmakefoɔ na ɛtenaa Kristiɛnbɔk hɔ. Wɔ afe apem ahansia aduɔson nkron (1679) ne afe apem ahansia aduɔwɔtwe mmiɛnsa (1683) ntam mu no, wɔtɔn maa Portuguisifoɔ na wɔsesaa ɛdin no yɛɛ no Sao Francis Xavier Abankɛse. Na wɔ afe apem ahansia aduɔwɔtwe nnum (1685) ne afe apem ahansia aduɔwɔtwe nkron (1689) no ntam no, wɔn nso de bɔɔ Engiresifoɔ bosea. Wɔ afe apem ahasia aduokron mmiɛnsa (1693) no, Asameni, deɛ na ɔyɔ dwadini a ɔyɛ den,na oyɛ ohene a ofiri Akwamu no sakyera ɔne ne mmerima ho sɛ dwadifoɔ nyaa kwan kɔɔ abankɛse no mu, na wɔn nam nnaadaa yi so nyaa Kristiɛnbɔk dii so. Asameni faa ɔmansuafoɔ dibea no na na ɔhyɛ Denmake mansoafoɔ no adwuma taadeɛ. Afei kroa no wɔtɔn abankɛse no maa Denmakefoɔ no wɔ afe apem ahansia aduokron nnan (1694). Nanso Abankɛseɛm nsafoa no deɛ wɔannfa aba de besi nnɛ na ɛka Akwamu adwa agyapadeɛ no ho.\nDenmakefoɔ mmara a wɔhyɛɛ wɔ ɔbɛnem bosome da a ɛtɔ so dunsia wɔ afe apem ahanson aduokron mmienu (16th March 1792) no na ɛde nkoa dwa a wɔdii wɔ Atlantik asuogya no baa awieɛ, emon wɔanhwɛ amma mmera no anyɛ adwuma de kɔsi afe apem ahanwɔntwe ne mmiɛnsa (1803) no mu. Nanso mfeɛ du nsiesie kyerɛ sɛ Denmakefoɔ ka sɛ wɔn ne ɔman a wodii kan twaa nkoa dwadie mu. Enam sɛ ‘Norway’ firii Denmakefoɔ nsa baa Swedifoɔ hɔ afe apem ahanwɔtwe dunnan (1814) korɔ no nti, Denmake man no hyiaa sika sɛm mu haw a na ɛbi maa da, nanso yie nom nyinaa mu no wɔampɛ sɛ wɔgyae wɔn ahyeɛ ma afoforɔ. Nanso wɔ afe apem ahanwɔtwe aduannan nkron (1849) no mu no, Denmake tɔn Kristiɛnbɔk Abankɛseɛm maa Engiresifoɔ de gyee Engiresi sika pono mpem du (£ 10,000). (Na wɔsan de abankɛse ahodoɔ yi kaa wɔn ho; Augustaborg, Fredensborg, Kongensten, Prinsensten ne Provesten, ɛna Akuapim mmepɔ mfuo no).\nWɔ afe apem ahanwɔtwe aduosia mmienu (1862) no mu no, asasewosoɔ bɛseɛ Kristiɛnbɔk Abankɛseɛm no maa abansoro no mu mmienu dwiri gui. Yei na wosan nso sieɛ, na afe apem ahanwɔtwe aduɔson mmiɛnsa (1873) no mu no, Abankɛseɛm no bɛyɛɛ Engiresi aban a wodi Sika mpoano (Gold Coast) so no adwa. Afe apem ahanwɔtwe aduɔnson nsia (1876) akyiri no, Engiresi ahwɛfoɔ a na wodi sika mpoano so no tenaa abankɛseɛm hɔ, nanso wogyae hɔ tena wɔ afe apem ahanwɔtwe aduokron (1890) ne afe apem ahankron ne baako (1901) no ntam.. Wɔ saa mmerɛ no mu no, wɔde hɔ yɛ sɛ polisifoɔ atenaeɛ na afei ɛbɛyɛɛ sɛ abɔdamfoɔ fie. Wɔ afe apem ahankron ne mmienu (1902) no mu, ɛsan so bɛyɛɛ aban adwa wɔ Engiresi amamuo mu.\nEsan sɛ Ghana nyaa fahodie firii Engiresifoɔ hɔ wɔ afe apem ahankron aduonnum nson (1957) no nti, wɔsesaa Kristiɛnbɔk Abankɛseɛm din no yɛ no Aban Fie. Wɔ afe apem ahankron aduosia (1960) no mu no, woyii Kwame Nkrumah sɛ ɔmanpanin a wodi kan. Abankɛseɛm no kɔ so a yɛɛ aban dwa ne ɔmanpanin atenaeɛ. ɔmanpanin Flt. Lt. Jerry John Rawlings nso tenaa hɔ. Nanso wɔ afe mpem mmienu ne nkron (2009) no mu no, ɔmanpanin Kuffour yii aban dwa no kɔɔ bɛbia a wɔfrɛ hɔ ɛnɛ yi ‘Flagstaff House’, ɛfiri sɛ na wohu no sɛ ɛnni sɛ aban dwa no ba beaɛ a wɔadi nkoa dwa wɔ hɔ pɛn. Nanso ɔmanpanin John Atta Mills sesaa saa agyinaeɛ yi afe akyi. Nanso wɔ afe mpem mmienu ne dummiɛnsa (2013) no mu no, wɔde aban adwa ne ɔmanpanin atenaeɛ no kɔɔ ‘Flagstaff House’ wɔ ɔmanpanin John Dramani Mahama pɛn so.\nWɔ Ogyefuo bosome, afe mpem mmienu ne dunson (2017) no mu, ɔmanpanin Nana Addo Dankwa Akuffo-Addo bɔɔ nkaeɛ faa nhyehyeɛ a wɔde bɛsakyera abankɛseɛm no ayɛ no tete aman mpaninfoɔ akoraeɛ ama Ghana ɔman mpanifoɔ. ɛnnɛ yi aban nkorabata dodoɔ no di wɔn nnwuma firi ‘Flagstaff House’ wɔ nkran., nanso aban adwumayɛfoɔ no bi nom da so yɛ wɔm nnwuma wɔ beaɛ a wɔfrɛ no ‘Abankɛseɛm’\nɛnnɛ yi, mmara ‘National Liberation Council Degree’ (N. L. C. D) ‘387’ a wɔhyehyɛɛ wɔ afe apem ahankron aduosia nkron (1969) ne ‘Executive Instrument’ (E. I) ‘29’ a wɔhyehyeɛ wɔ afe apem ahankron aduɔson mmiɛnsa (1973) no bɔ Kristiɛnbɔk Abankɛseɛm ho ban sɛ ɔman Nkaedum\nEnam sɛ Kristiɛnbɔk Abankɛseɛm toaso yɛɛ Ghana aban atenaeɛ nti, nhwehwɛ mu biara ni hɔ a wɔayɛ afa tete fɛm nnoama abakɔsɛm ho wɔ hɔ. Nanso wɔ afe apem ahankron aduosia (1960) no mu no, abrɛ a aban nkorabata a ɛhwɛ amasan nnwuma no resi baasonfoɔ atenaeɛ kɛseɛ no, wo hunuui aborofo dɔteɛ ne wisie dorobɛn, kukuo ketewa bi a wɔde sika kɔkɔɔ mfuturo asiesie, dwetɛ mmɛn ahyehyɛdeɛ a wɔakyerɛkyerɛ mu fann, ɔman akofena, nkateɛ, Abrofo nsekammoa, Abibirem ne Abrofo kɔnmuadeɛ. Wɔde saa nnoama yi nyinaa asie wɔ ɔman no tete akoraeɛ.\nWɔ afe mpem mmienu ne dunnan (2014) no mu no, Kristiɛnbɔk tete fɔm nnoɔma Nhwehwɛmu Abakɔsɛm Agyapadeɛ Dwumadie firii aseɛ hwehwɛɛ tete fɔm nnoɔma abakɔsɛm wɔ Kristiɛnbɔk beaɛ hɔ. Amena tutuo rekɔso, na yɛ wɔ gyidie sɛ w’ani bɛgye se wobɛdi yɛn kankorɔ wɔ dwumadie yi akyi wɔ ntontan kɛseɛ yi so